4. การประกอบธุรกิจของแต่ละสายผลิตภัณฑ์

ธุรกิจธนาคารพาณิชย์

ลักษณะบริการ

ธนาคารธนชาตประกอบกิจการธนาคารพาณิชย์ตาม พ.ร.บ. ธุรกิจสถาบันการเงินและประกาศ
ธปท.
ที่เกี่ยวข้องและประกอบกิจการเป็นผู้แนะนำซื้อขายหน่วยลงทุน แนะนำเปิดบัญชีซื้อขายหลักทรัพย์
นายหน้าประกันภัย ประกันชีวิต ที่ปรึกษาทางการเงิน และบริการเป็นตัวแทนผู้ถือหุ้นกู้
และดูแลรักษาหลักทรัพย์ เป็นต้น ณ วันที่ 31 ธันวาคม 2551 ธนาคารธนชาตมีสาขารวม 213
สาขา (ไม่รวมสำนักงานใหญ่) เครื่องถอนเงินสดอัตโนมัติ (ATM) (ทั้งในและนอกสาขา) จำนวน
377 เครื่อง เครื่องฝากเงินสดอัตโนมัติ (CDM) จำนวน 3 เครื่อง
และมีจุดบริการแลกเปลี่ยนเงินต่างประเทศทั้งสิ้น 76 จุด โดยให้บริการ ณ ที่ทำการสาขาจำนวน
57 สาขาและสำนักงานแลกเปลี่ยนเงิน
ตราต่างประเทศจำนวน 19 สำนักงาน

กลุ่มผลิตภัณฑ์และบริการ

ธนาคารธนชาตได้มีการดำเนินการปรับปรุง
และพัฒนาผลิตภัณฑ์ให้สามารถตอบสนองต่อความต้องการที่หลากหลายของลูกค้าดียิ่งขึ้น
โดยมีผลิตภัณฑ์หลัก ดังนี้ ผลิตภัณฑ์ด้านเงินฝาก ผลิตภัณฑ์สินเชื่อ
ผลิตภัณฑ์และการบริการทางอิเล็กทรอนิกส์และอื่นๆ ผลิตภัณฑ์ทางด้านธุรกิจหลักทรัพย์
ผลิตภัณฑ์ทางด้านธุรกิจประกัน และผลิตภัณฑ์ทางด้านธุรกิจลิสซิ่ง

กลุ่มที่ 1 ผลิตภัณฑ์เงินฝาก

ธนาคารธนชาตให้บริการด้านเงินฝากกับกลุ่มลูกค้า ทั้งประเภทบุคคลธรรมดาและนิติบุคคล โดยผ่าน
ช่องทางการให้บริการของธนาคารธนชาต ซึ่งสามารถแบ่งบริการด้านเงินฝากออกเป็น 4 ประเภท
คือ เงินฝากออมทรัพย์ (Saving Deposit) เงินฝากประจำ (Fixed Deposit)
เงินฝากกระแสรายวัน (Current Deposit) และเงินฝากเงิน
ตราต่างประเทศ (Foreign Currency Deposit)

กลยุทธ์การแข่งขัน

ณ สิ้นปี 2551 ยอดเงินฝากของธนาคารธนชาต มีจำนวน 270,163 ล้านบาท เพิ่มขึ้นจากปี 2550
จำนวน 81,503 ล้านบาทโดยเป็นการเพิ่มของเงินฝากออมทรัพย์และเงินฝากประจำตั้งแต่ 3
เดือนถึง 9 เดือน อันเป็นผลจากกลยุทธ์ในการออกผลิตภัณฑ์ของธนาคารธนชาต
ที่มีความหลากหลายมากขึ้น
โดยการเพิ่มทางเลือกใหม่รวมถึงการทำการตลาดเชิงรุกควบคู่ไปกับการพัฒนาระบบเทคโนโลยีให้ทันสมัย
นอกจากนี้ ยังได้นำเสนอผลิตภัณฑ์เป็นแบบกลุ่มผลิตภัณฑ์ (Product Package)
สำหรับกลุ่มลูกค้าเป้าหมายใหม่ และนำเสนอผลิตภัณฑ์แบบ Cross-selling และ Up-selling
กับลูกค้า
ธนาคารธนชาตได้ดำเนินการจัดกิจกรรมการตลาดและโปรแกรมส่งเสริมการขายสำหรับลูกค้าเงินฝากประจำและเงินฝากออมทรัพย์
เพื่อเป็นการขยายฐานลูกค้าเงินฝากไปสู่กลุ่มลูกค้าเป้าหมายใหม่ ๆ
โดยวิเคราะห์ถึงความต้องการของลูกค้าตามกลุ่มลูกค้า เช่น Cash to
goldเงินฝากโดนใจสำหรับลูกค้าใหม่ที่ฝากประจำ 3 เดือน เป็นต้น
รวมถึงได้จัดเตรียมเจ้าหน้าที่การตลาดไว้คอยบริการ ให้คำแนะนำ คำปรึกษา
ตลอดจนวางแผนทางการเงินให้แก่ลูกค้า เพื่อให้มีความเข้าใจความต้องการของลูกค้าอย่างถ่องแท้
โดยมีนำเสนอการให้บริการผ่านช่องทางต่างๆ เช่น Money Expo
รวมถึงเครือข่ายสาขาของธนาคารธนชาต ช่องทางการให้บริการทางอิเล็กทรอนิกส์
ทีมงานทางการตลาด ทีมงานขาย รวมไปถึงเครือข่ายพันธมิตรทางธุรกิจ
โดยช่องทางการให้บริการผ่านเครือข่ายสาขา ทีมการตลาดเงินฝาก เครื่องถอนเงินอัตโนมัติ
(ATM) และเครื่องฝากเงินเงินอัตโนมัติ (CDM)

กลุ่มที่ 2 ผลิตภัณฑ์สินเชื่อ

การให้บริการด้านเงินให้สินเชื่อของธนาคารธนชาต แบ่งออกได้เป็น 5 ประเภท คือ สินเชื่อบุคคล
สินเชื่อเพื่อผู้ประกอบการวิสาหกิจขนาดกลางและขนาดย่อม (SMEs) สินเชื่อธุรกิจ
สินเชื่อเช่าซื้อรถยนต์ และสินเชื่อเพื่อการค้าต่างประเทศ

1. ผลิตภัณฑ์สินเชื่อเช่าซื้อรถยนต์

ธนาคารธนชาตให้บริการสินเชื่อประเภทเช่าซื้อแก่บุคคลธรรมดาและนิติบุคคล
โดยมุ่งเน้นสินเชื่อเช่าซื้อรถยนต์ใหม่ สินเชื่อเช่าซื้อรถยนต์มือสอง
ซึ่งปัจจุบันธนาคารธนชาตเป็นผู้นำตลาดด้านสินเชื่อเช่าซื้อรถยนต์ และหลังจากที่
ธปท.ได้อนุญาตให้ทำธุรกรรม Sale and Lease Backได้แล้ว
ธนาคารธนชาตได้เปิดให้บริการสินเชื่อ Sale and Lease Back ในชื่อผลิตภัณฑ์
“สินเชื่อรถแลกเงิน” ซึ่งเป็นสินเชื่อสนองตอบความต้องการของผู้บริโภคที่ต้องการเงินสด
ที่ต้องการวงเงินตามสภาพรถยนต์ และอัตราดอกเบี้ยต่ำกว่าสินเชื่อบุคคลอื่นๆ นอกจากนี้
ธนาคารธนชาตมีโครงการเกี่ยวกับรถยนต์อื่น ๆ เช่นโครงการสินเชื่อ NGV
ซึ่งเป็นโครงการที่ธนาคารธนชาตร่วมมือกับการปิโตรเลียมแห่งประเทศไทย (ปตท.)
ในการให้สินเชื่อในอัตราดอกเบี้ยต่ำเพื่อติดตั้งอุปกรณ์รองรับการใช้ก๊าซธรรมชาติ (NGV)
เพื่อส่งเสริมการลดก๊าซน้ำมัน เป็นต้น ช่องทางการตลาดที่สำคัญของสินเชื่อเช่าซื้อรถยนต์ คือ
ทีมขายทั้งในกรุงเทพฯ และภูมิภาค

กลยุทธ์การแข่งขัน

ถึงแม้ว่าภาวะเศรษฐกิจไทยจะเผชิญกับปัจจัยลบอย่างต่อเนื่อง ในปี 2551
ธนาคารธนชาตจึงได้กำหนด
กลยุทธ์สำหรับผลิตภัณฑ์สินเชื่อเช่าซื้อ ด้านราคา
ธนาคารธนชาตมีนโยบายการกำหนดราคาให้สามารถแข่งขันได้ในตลาด
รวมทั้งมีความยืดหยุ่นสามารถปรับเปลี่ยนเงื่อนไขการให้เช่าซื้อได้ในขอบเขตที่กำหนด ด้านบริการ
ธนาคาร
ธนชาตมีกระบวนการพิจารณาอนุมัติสินเชื่อเป็นไปด้วยความรวดเร็ว นับตั้งแต่การพบลูกค้า
การตรวจสอบเครดิต การแจ้งผลการพิจารณาให้ลูกค้าทราบอย่างรวดเร็ว นอกจากนี้
ยังให้ความสำคัญกับการให้บริการหลังการขายที่ดีเพื่อสร้างความสัมพันธ์ที่ดีกับลูกค้า
ด้านการส่งเสริมการขาย
ธนาคารธนชาตได้จัดให้มีกิจกรรมส่งเสริมการขายร่วมกับตัวแทนจำหน่ายรถยนต์
เพื่อเป็นการรักษาส่วนแบ่งทางการตลาดเดิมไว้ และหาช่องทางในการขยายส่วนแบ่งทางการตลาด
โดยการจัดแคมเปญร่วมกับตัวแทนจำหน่ายทั้งรถยนต์ใหม่และรถยนต์มือสอง
รวมถึงการสร้างความสัมพันธ์กับกลุ่มบริษัทให้เช่าซื้อที่อยู่ในกลุ่มของบริษัทผู้จำหน่ายรถยนต์
ด้านการบริหารความสัมพันธ์กับลูกค้า ธนาคารธนชาตจัดให้มีโครงการต่าง ๆ
เพื่อเพิ่มการให้บริการกับลูกค้าเดิม เช่น ด้านศูนย์ Call Center
ได้ปรับปรุงหน่วยงานเพื่อรองรับปริมาณฐานลูกค้าที่ใช้บริการเพิ่มขึ้น ทั้งนี้
เพื่อให้บริการข้อมูลด้านผลิตภัณฑ์ที่ครบถ้วน รวมทั้งรับฟังข้อติชม เพื่อหาทางแก้ไขปัญหาต่าง ๆ
ให้กับลูกค้า และจัดทำแผนสำรวจความพึงพอใจของลูกค้า และตัวแทนจำหน่ายรถยนต์อย่างน้อยปีละ
1 ครั้ง ด้านการตลาด ธนาคารธนชาตใช้กลยุทธ์การเจาะตลาด (Market Penetration
Strategy) เพื่อเป็นการเพิ่มส่วนแบ่งทางการตลาดด้านเช่าซื้อรถยนต์
โดยการเชิญชวนลูกค้าเดิมที่ใช้บริการกับธนาคารธนชาตให้มาใช้บริการซ้ำในการเช่าซื้อรถยนต์คันต่อไป
เช่น โครงการเช่าซื้อรถคันที่ 2 โดยมอบสิทธิพิเศษสำหรับลูกค้าปัจจุบันที่มีประวัติการผ่อนชำระดี
นอกจากนี้
ธนาคารธนชาตขยายกลุ่มเป้าหมายไปยังลูกค้าที่ใช้บริการเช่าซื้อกับบริษัทอื่นหรือลูกค้าที่ไม่เคยใช้บริการเช่าซื้อ
(ลูกค้าที่ซื้อเงินสดหรือนิติบุคคล) ให้มาเช่าซื้อกับธนาคารธนชาต

2. ผลิตภัณฑ์สินเชื่อธุรกิจ

เพื่อให้ธนาคารธนชาตมีประสิทธิภาพในการตอบสนองความต้องการของลูกค้าและผลิตภัณฑ์ที่เหมาะสมกับความต้องการทางการเงินที่แท้จริงของลูกค้า
ธนาคารธนชาตจึงกำหนดเงื่อนไขวงเงิน อัตราดอกเบี้ย
ระยะเวลาการผ่อนชำระให้สอดคล้องกับกระแสเงินสดและความต้องการใช้วงเงินของลูกค้า
โดยผลิตภัณฑ์สินเชื่อธุรกิจของธนาคาร ได้แก่

1. สินเชื่อระยะยาว (Term Loan Facility)
สำหรับลูกค้าที่มีความต้องการใช้วงเงินระยะเกินกว่า 1 ปีขึ้นไป
และมีวัตถุประสงค์การใช้เงินอย่างชัดเจน เช่น นำไปลงทุนเพื่อการก่อสร้างโรงงาน ขยายกิจการ
หรือซื้อเครื่องจักร อุปกรณ์ต่าง ๆ เป็นต้น

2. สินเชื่อระยะสั้น (Working Capital Facility)
สำหรับลูกค้าที่มีความต้องการใช้เงินระยะสั้น ๆ ไม่เกิน 1 ปี
เพื่อใช้เป็นเงินทุนหมุนเวียนในกิจการหรือเพื่อเสริมสภาพคล่อง ได้แก่
การให้สินเชื่อเพื่อสั่งซื้อวัตถุดิบ การบริหารสินค้าคงคลัง เป็นต้น
บริการทางการเงินดังกล่าวมีหลายประเภท เช่น วงเงินกู้เบิกเกินบัญชี หรือตั๋วสัญญาใช้เงิน ทั้งนี้
ลูกค้าสามารถเบิกกู้ได้ตามความต้องการ
แต่ธนาคารธนชาตจะมีการทบทวนวงเงินและเครดิตของลูกค้าทุกปี

3. สินเชื่ออาวัล ค้ำประกัน (Aval / Guarantee Facility)
สำหรับลูกค้าที่ต้องนำไปใช้สำหรับการค้ำประกันกับคู่ค้า เช่น การยื่นประมูลงานต่าง ๆ
การค้ำประกันผลงานก่อสร้าง การค้ำประกันค่าสาธารณูปโภคต่าง ๆ

4. สินเชื่อเพื่อการค้าระหว่างประเทศ (Trade Finance)
สำหรับลูกค้าที่ประกอบธุรกิจนำเข้าและส่งออกสินค้า ธนาคารธนชาตมีผลิตภัณฑ์ Trade Finance
รองรับความต้องการของลูกค้าได้อย่างครบถ้วน เช่น เล็ตเตอร์ออฟเครดิต (LC)
การค้ำประกันการออกสินค้า (SG) สินเชื่อเพื่อการส่งออก (PC) และการโอนเงินระหว่างประเทศ
เป็นต้น

นอกจากผลิตภัณฑ์สินเชื่อหลัก ๆ ข้างต้นแล้ว ธนาคารธนชาตยังได้จัดตั้งสายงานวาณิชธนกิจ
เพื่อดูแลและดำเนินธุรกิจในการเป็นที่ปรึกษาทางการเงินให้แก่ลูกค้า
ควบคู่กับการให้บริการด้านสินเชื่อธุรกิจ เสมือนเป็นผู้ช่วยในการบริหารการเงินแก่ลูกค้า (Total
Solutions Provider) โดยจะช่วยลูกค้าในการระดมทุนจากตลาดทุน
รวมถึงเรื่องการจัดหาเงินทุน การบริหารสภาพคล่องและในเรื่องอื่นๆ
ซึ่งธนาคารธนชาตสามารถที่จะใช้ประโยชน์จากการที่มีเครือข่าย พันธมิตรทางธุรกิจ
และบริษัทในกลุ่มมาช่วยในการให้บริการแก่ลูกค้าได้

ธนาคารธนชาตจึงได้แบ่งกลุ่มลูกค้าสินเชื่อธุรกิจ (Corporate Finance) ออกเป็น 3 กลุ่ม คือ

1)  ธุรกิจขนาดใหญ่ หมายถึง กลุ่มลูกค้าที่มียอดขายมากกว่า 1,000 ล้านบาทต่อปี
    ซึ่งลูกค้ากลุ่มนี้มีความต้องการทางการเงินที่ซับซ้อนและต้องการบริการทางการเงินที่หลากหลาย
    ธนาคารธนชาตจึงจัดทีมงานที่สามารถสื่อสารและตอบสนองความต้องการของลูกค้าได้ตรงจุด
    พร้อมทั้งสามารถออกแบบผลิตภัณฑ์ทางการเงินให้เหมาะสมให้แก่ลูกค้าได้

2)  ธุรกิจขนาดกลาง หมายถึง กลุ่มลูกค้าที่มียอดขายมากกว่า 300 ล้านบาทต่อปี
    หรือมีความประสงค์จะกู้ยืมเงินจากธนาคารธนชาตมากกว่า 50 ล้านบาท
    สำหรับลูกค้าที่มีสถานประกอบการในเขตกรุงเทพฯ และปริมณฑล
    และกลุ่มลูกค้าที่มียอดขายมากกว่า 200 ล้านบาทต่อปี และมีความประสงค์จะกู้ยืมเงินมากกว่า
    25 ล้านบาท สำหรับลูกค้าที่มีสถานประกอบการนอกเขตกรุงเทพฯ และปริมณฑล

3)  ธุรกิจขนาดเล็ก หมายถึง กลุ่มลูกค้าที่มียอดขายน้อยกว่า 300 ล้านบาทต่อปี
    หรือมีความประสงค์จะกู้ยืมเงินจากธนาคารธนชาตน้อยกว่า 50 ล้านบาท
    สำหรับลูกค้าที่มีสถานประกอบการในเขตกรุงเทพฯ และปริมณฑล
    และกลุ่มลูกค้าที่มียอดขายน้อยกว่า 200 ล้านบาทต่อปี และมีความประสงค์จะกู้ยืมเงินไม่เกิน
    25 ล้านบาท สำหรับลูกค้าที่มีสถานประกอบการนอกเขตกรุงเทพฯ และปริมณฑล

กลยุทธ์การแข่งขัน

กลยุทธ์การแข่งขันเป็นลักษณะของการให้บริการแบบครบวงจร
เพื่อตอบสนองความต้องการลูกค้าในทุกลักษณะ นอกจากนี้
ธนาคารธนชาตได้จัดตั้งฝ่ายพัฒนาผลิตภัณฑ์สำหรับลูกค้าธุรกิจ
เพื่อดูแลออกแบบผลิตภัณฑ์และบริการให้ตรงใจลูกค้าอย่างมีประสิทธิภาพสูงสุด
และยังได้ลงทุนในระบบสินเชื่อ และพัฒนากระบวนการทำงานภายใน
ให้มีความกระชับและคล่องตัวมากขึ้น
เพื่อให้บริการแก่ลูกค้าได้อย่างรวดเร็วขึ้นซึ่งสร้างความประทับใจให้แก่ลูกค้าเป็นอย่างมาก
โดยเน้นการให้บริการแก่ลูกค้าธุรกิจอุตสาหกรรมขนาดกลางและขนาดใหญ่ ที่มีผลการดำเนินงานดี
โดยเฉพาะลูกค้าที่อยู่ในอุตสาหกรรมเป้าหมาย (Target Sector) ทั้งในกรุงเทพฯ
และต่างจังหวัด รวมทั้งเน้นการขยายฐานลูกค้าไปสู่ Supply Chain
ของกลุ่มลูกค้าเป้าหมายอีกด้วย

3. ผลิตภัณฑ์สินเชื่อเพื่อผู้ประกอบการวิสาหกิจขนาดกลางและขนาดย่อมเกี่ยวกับรถยนต์

ผลิตภัณฑ์สินเชื่อเพื่อผู้ประกอบการเกี่ยวกับรถยนต์ ที่มีความต้องการวงเงินกู้
ประเภทวงเงินกู้ระยะสั้น
เพื่อใช้เป็นเงินทุนหมุนเวียนและเสริมสภาพคล่องในกิจการและวงเงินกู้ระยะยาวเพื่อใช้ในการขยายธุรกิจ
รวมถึงเสนอบริการทางการเงินด้านอื่น ๆ เช่น อาวัล ค้ำประกัน
และวงเงินสินเชื่อเพื่อธุรกิจการค้าต่างประเทศ เป็นต้น โดยกลุ่มเป้าหมายหลัก
คือผู้ประกอบการตัวแทนจำหน่ายรถยนต์ใหม่ ผู้ประกอบการตัวแทนจำหน่ายรถยนต์มือสอง
ผู้ประกอบการขนส่งและให้เช่ารถ และประกอบการธุรกิจที่ต่อเนื่องกับรถยนต์
โดยมีช่องทางการให้บริการจากการแนะนำผ่านสาขาทั่วประเทศ

กลยุทธ์การแข่งขัน

ถึงแม้ว่าในปี 2551 ภาวะตลาดอุตสาหกรรมรถยนต์ ได้รับผลกระทบจากปัญหาเศรษฐกิจ
ความไม่แน่นอนทางการเมือง ธนาคารธนชาตยังคงให้ความสำคัญในการรักษาความสัมพันธ์กับลูกค้า
โดยการให้บริการที่เติมเต็มความต้องการของลูกค้า เช่น
บริการคำปรึกษาวางแผนธุรกิจและการเงินให้กับลูกค้า นอกจากนี้
ธนาคารธนชาตยังคงพัฒนาผลิตภัณฑ์สินเชื่อที่รวมบริการทางการเงินอื่น ๆ
ให้ลูกค้าได้รับวงเงินและผลิตภัณฑ์ต่าง ๆ
ตรงกับความต้องการและโครงสร้างทางการเงินที่เหมาะสมกับการดำเนินธุรกิจ นอกจากนี้
ธนาคารธนชาตยังให้ความสำคัญของการปรับปรุงระบบการบริหารภายใน เช่น
การกระจายอำนาจในการอนุมัติ โดยใช้แบบพิจารณาเครดิต (Credit Scoring)
เป็นเครื่องมือในการกลั่นกรองและพิจารณาอนุมัติสำหรับสินเชื่อที่เป็นผลิตภัณฑ์สินเชื่อมาตรฐาน
เพื่อให้การอนุมัติสะดวกรวดเร็วยิ่งขึ้น และการพัฒนาระบบและขั้นตอนการปฏิบัติการด้านสินเชื่อ
โดยใช้เทคโนโลยีสารสนเทศมาช่วยในการทำงาน และรวบรวมข้อมูล
เพื่อให้ระบบมีความสะดวกรวดเร็วมากขึ้น รวมถึงสามารถจัดเก็บฐานข้อมูลให้เป็นระบบมากขึ้น

4. ผลิตภัณฑ์สินเชื่อบุคคล

เพื่อให้สามารถตอบสนองความต้องการของลูกค้ากลุ่มเป้าหมายที่แตกต่างกันได้อย่างมีประสิทธิภาพสูงสุด
ธนาคารธนชาตจึงได้ดำเนินการพัฒนาสินเชื่อบุคคลให้มีความหลากหลาย
เพื่อเป็นทางเลือกให้แก่ลูกค้า เช่น สินเชื่อเพื่อที่อยู่อาศัย ภายใต้ชื่อผลิตภัณฑ์ Smart Home
ทั้งที่เป็นโครงการหมู่บ้าน อาคารชุดพักอาศัย รวมไปถึงการ
ไถ่ถอนหนี้จากสถาบันการเงินเดิม สินเชื่ออเนกประสงค์ เพื่อการใช้จ่ายส่วนตัวของลูกค้า
โดยมีทั้งแบบที่ใช้หลักทรัพย์เป็นประกันและแบบไม่มีหลักทรัพย์ประกัน
สำหรับลูกค้าที่ใช้บริการบัญชีเงินเดือนผ่านธนาคารธนชาตภายใต้ชื่อผลิตภัณฑ์ “My Cash”
สินเชื่อสารพัดนึก เป็นวงเงินกู้เพิ่มแก่ลูกค้าเช่าซื้อรถยนต์ที่มีประวัติการผ่อนชำระดี
และสินเชื่อเพื่อการศึกษา สำหรับลูกค้าที่มีวัตถุประสงค์เพื่อใช้ในการศึกษาระดับปริญญาตรี
และปริญญาโท ภายใต้ชื่อผลิตภัณฑ์ “Scholar Loan”

กลยุทธ์การแข่งขัน

ในปีที่ผ่านมาการแข่งขันของธนาคารพาณิชย์ และที่ไม่ใช่ธนาคารพาณิชย์ (Non-bank)
ยังคงใช้ราคาเป็นเครื่องมือในการแข่งขัน
ธนาคารธนชาตตระหนักถึงความเสี่ยงและผลตอบแทนที่อยู่ในเกณฑ์ที่ธนาคารธนชาตยอมรับได้ ดังนั้น
ธนาคารธนชาตจึงมุ่งเน้นการพิจารณาสินเชื่อในกลุ่มลูกค้าเป้าหมายที่มีศักยภาพ
และมุ่งเน้นความสะดวกรวดเร็วในการให้บริการและนำเสนอบริการที่ครบวงจร
ครอบคลุมทุกความต้องการของลูกค้า ทั้งนี้ กลยุทธ์การขายจะควบคู่ไปกับการนำเสนอผลิตภัณฑ์ต่างๆ
ของธนาคารธนชาต เช่น ประกันภัย ประกันชีวิต กองทุน เป็นต้น
โดยช่องทางการให้บริการหลักจะเป็นเจ้าหน้าที่ทีมขายตรงลูกค้าผู้บริโภค และเครือข่ายสาขา

5. ผลิตภัณฑ์สินเชื่อเพื่อการค้าต่างประเทศ

ธนาคารธนชาตให้บริการทางการเงินครบวงจรในผลิตภัณฑ์สินเชื่อการค้าต่างประเทศ เช่น การเปิด
เลตเตอร์ออฟเครดิตเพื่อการสั่งสินค้าเข้า (Import L/C) การทำทีอาร์ (Trust Receipt)
การทำแพคกิ้งเครดิต (Packing Credit) การรับซื้อและซื้อลดตั๋วค่าสินค้าออก (Export Bill
Negotiation) และสแตนด์บายเลตเตอร์ออฟเครดิต (Standby L/C)
หนังสือค้ำประกันต่างประเทศ (Letter of Guarantee)

กลยุทธ์การแข่งขัน

ในปี 2551 ที่ผ่านมา ภาพรวมด้านการค้าระหว่างประเทศโดยเฉพาะการส่งออก
ได้รับผลกระทบจากสภาวะเศรษฐกิจโลกอย่างต่อเนื่อง
ภายใต้การแข่งขันภายในประเทศของธนาคารพาณิชย์ทำให้ลูกค้าโดยส่วนใหญ่หันไปใช้บริการสินเชื่อเพื่อการค้าต่างประเทศจากธนาคารพาณิชย์ขนาดใหญ่
แต่อย่างไรก็ตาม ผลการดำเนินงานของธนาคารธนชาตในปี 2551 ที่ผ่านมาอยู่ในเกณฑ์ที่น่าพอใจ
โดยการเติบโตของรายได้ค่าธรรมเนียมได้เพิ่มขึ้นอย่างต่อเนื่อง ดังนั้น
เพื่อให้สามารถที่จะแข่งขันกับคู่แข่งขันได้อย่างมีประสิทธิภาพ
จึงมุ่งเน้นการพัฒนาการบริการที่ถูกต้องแม่นยำ สะดวกรวดเร็ว อัตราดอกเบี้ย และค่าธรรมเนียม
ถือเป็นตัวแปรหลักในการส่งเสริมให้ลูกค้ามาใช้บริการด้านธุรกรรมการค้าต่างประเทศ
โดยธนาคารธนชาตคำนึงถึงรายได้จากการทำธุรกรรมของลูกค้าในภาพรวมและการสร้างฐานลูกค้าเป็นประเด็นหลัก
กลุ่มลูกค้าเป้าหมาย คือธุรกิจขนาดใหญ่ ธุรกิจขนาดกลาง และรายย่อย
โดยธนาคารธนชาตมีเป้าหมายในการสร้างฐานลูกค้าในอนาคต
และสร้างเครือข่ายไปยังต่างประเทศทั่วโลกสำหรับกลุ่มลูกค้าธุรกิจขนาดใหญ่
และจะเป็นฐานในการสร้างได้สำหรับกลุ่มลูกค้าธุรกิจขนาดกลาง และรายย่อย

กลุ่มที่ 3 ผลิตภัณฑ์และบริการทางด้านอิเล็กทรอนิกส์

ธนาคารธนชาตให้บริการผลิตภัณฑ์อิเล็กทรอนิกส์เพื่อรองรับการทำธุรกรรมทางการเงินของลูกค้าให้มีความรวดเร็วและมีประสิทธิภาพมากยิ่งขึ้น
โดยการบริการนี้ประกอบด้วย บริการโอนเงิน (Fund Transfer)
บริการโอนเงินรายย่อยอัตโนมัติ (ATS) บริการโอนเงินรายใหญ่ระหว่างธนาคาร (BAHTNET)
บริการโอนเงินรายย่อยระหว่างธนาคาร (SMART) บริการรับชำระเงินค่าสินค้าหรือบริการ (Bill
Payment) ผ่านช่องทางของธนาคารธนชาต เช่น Counter, ATM, IVR, Internet และ
Mobile โดยมีนโยบายในการกำหนดกฎระเบียบในการดำเนินการให้เป็นไปตามประกาศของ ธปท.

1. บริการโอนเงินอัตโนมัติ (ATS)
เป็นบริการโอนเงินอัตโนมัติให้กับผู้รับเงินในจำนวนมากรายซึ่งมีบัญชีออมทรัพย์หรือกระแสรายวัน
กับธนาคารทั่วประเทศ ด้วยการส่งคำสั่งเพียงครั้งเดียว (ในรูปแบบ One to Many) โดยมีบริการ
Payroll เพื่อการจ่ายเงินเดือน โบนัส เงินปันผล ATS Credit
เพื่อการจ่ายค่าสินค้าให้กับผู้รับเป็นจำนวนมากราย ATS Debit
เพื่อการตัดบัญชีชำระค่าสินค้าอัตโนมัติเป็นจำนวนมากราย ทั้งนี้ ลูกค้าสามารถใช้บริการ ATS
ผ่านช่องทาง Diskette, Modem และ Internet ได้เช่นกัน

2. บริการโอนเงินอัตโนมัติระหว่างธนาคาร (SMART (Credit))
เป็นบริการโอนเงินอัตโนมัติให้กับผู้รับเงินรายย่อยจำนวนมากราย
ที่มีบัญชีออมทรัพย์หรือกระแสรายวัน สามารถโอนไปได้ทุกธนาคาร
ซึ่งตอบสนองความต้องการลูกค้าในการทำรายการโอนเงินที่มีจำนวนรายการมาก ๆ
ด้วยการส่งคำสั่งเพียงครั้งเดียว (ในรูปแบบ One to Many) เช่น เพื่อชำระสินค้าและบริการ
รวมถึงการจ่ายเงินเดือน โบนัส เงินปันผล ฯลฯ โดยลูกค้าสามารถ ใช้บริการ SMART
ผ่านช่องทาง Counter และ Internet

3. บริการโอนเงินประเภทต่าง ๆ (Fund Transfer) เป็นบริการโอนเงินประเภทต่าง ๆ
ระหว่างธนาคารธนชาต กับธนาคารพาณิชย์ทั่วไป ได้แก่ การโอนเงินปกติ (Transfer)
การโอนเงินบุคคลที่ 3 (3^(rd) Party)
บริการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวันแบบอัตโนมัติ (Sweep)
การโอนเงินรายย่อยระหว่างธนาคาร (ORFT) และการโอนเงินรายใหญ่ระหว่างธนาคาร
(BAHTNET)

4. บริการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวันแบบอัตโนมัติ
(Sweep Account Service (Cash Link Account))
เป็นบริการที่ทางธนาคารธนชาตได้เพิ่มช่องทางสำหรับลูกค้า
เพื่อเพิ่มความสะดวกในการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวัน

5. บริการโอนเงินรายย่อยระหว่างธนาคาร (Interbank Transfer (ORFT))
เป็นบริการโอนเงินสดจากเคาน์เตอร์ธนาคารธนชาตไปยังบัญชีเงินฝากออมทรัพย์หรือบัญชีกระแสรายวันของบุคคลอื่นต่างธนาคารได้ทั่วประเทศ

6. บริการโอนเงินรายใหญ่ระหว่างธนาคาร (BAHTNET)
เป็นบริการสำหรับลูกค้าที่มีความต้องการโอนเงินของตนเองจากธนาคารธนชาตไปยังธนาคารหรือสถาบันการเงินอื่น
หรือรับโอนเงินของลูกค้าจากธนาคารหรือสถาบันการเงินอื่น เพื่อเข้าบัญชีที่ธนาคารธนชาต
เหมาะสำหรับลูกค้าที่ต้องการโอนเงินจำนวนครั้งละมาก ๆ และต้องการความรวดเร็ว
โดยจะมีผลการโอนเงินภายในวันที่ทำรายการ

7. บริการรับชำระเงินค่าสินค้าและบริการ (Bill Payment)
เป็นบริการรับชำระเงินค่าสินค้าหรือบริการแก่บริษัทที่มีการจำหน่ายสินค้าเงินผ่อนหรือบริการต่าง ๆ
ที่มีการรับชำระเงินเป็นรายงวด (ในรูปแบบ Many to One)
เพื่ออำนวยความสะดวกให้แก่ลูกค้าของบริษัทในการชำระเงินค่าสินค้าและบริการ
โดยผู้ชำระเงินสามารถใช้บริการได้ที่เคาน์เตอร์ของธนาคารธนชาตทุกสาขาทั่วประเทศ
หรือผ่านช่องทางอิเล็กทรอนิกส์ของธนาคารธนชาต
ซึ่งจะมีรายงานแสดงรายละเอียดการรับชำระเงินแจ้งให้บริษัทผู้จำหน่ายสินค้าและบริการทราบในวันทำการถัดไป

8. บริการโอนเงินโดยผู้โอนและผู้รับไม่ต้องมีบัญชี (Easy Cash Transfer)
เป็นบริการโอนเงินสดผ่านเคาน์เตอร์ธนาคารธนชาต
โดยที่ผู้โอนและผู้รับไม่ต้องมีบัญชีกับธนาคารธนชาต โดยสามารถทำรายการโอนเงิน
และรับเงินได้ที่เคาน์เตอร์ของธนาคารธนชาตทุกสาขาทั่วประเทศ ทั้งนี้
เพื่อเป็นการเพิ่มช่องทางในการโอนเงินให้หลากหลายมากขึ้น
และสามารถรองรับลูกค้าที่ไม่มีบัญชีเงินฝากกับธนาคารธนชาตได้

9. เครื่องถอนเงินสดอัตโนมัติ (ATM) และเครื่องฝากเงินสดอัตโนมัติ (CDM)
ธนาคารธนชาตได้เร่งขยายการติดตั้งเครื่องถอนเงินสดอัตโนมัติ อย่างต่อเนื่อง ทั้งในเขตกรุงเทพฯ
และปริมณฑล ณ วันที่ 31 ธันวาคม 2551 มีจำนวนทั้งสิ้น 377 เครื่อง
โดยลูกค้าเงินฝากของธนาคารธนชาตสามารถใช้บริการเบิกถอนเงินสด สอบถามยอดเงินในบัญชี
โอนเงิน ชำระค่าสินค้าและบริการ
ผ่านเครื่องถอนเงินสดอัตโนมัติของธนาคารธนชาตหรือทุกธนาคารที่เป็นสมาชิกของบริษัท เนชั่นแนล
ไอทีเอ็มเอ๊กซ์ จำกัด (ITMX) ได้ตลอด 24 ชั่วโมง ในส่วนของเครื่องฝากเงินสดอัตโนมัติ ณ สิ้นปี
2551 มีจำนวน 3 เครื่องนอกจากนี้ ยังมีการให้บริการเบิกถอนเงินสดโดยบัตรเครดิต Visa
International
ทำให้เครื่องถอนเงินสดอัตโนมัติของธนาคารธนชาตสามารถรองรับกลุ่มลูกค้าผู้ถือบัตรเครดิต
Visa/Plus และบัตรเดบิต Visa Electron และอีกหนึ่งบริการที่เปิดให้บริการในปี 2550 คือ
“ATM Connect” ที่เพิ่มความสะดวกสบายแก่ลูกค้าผู้ถือบัตร ATM ธนาคารธนชาต ทำรายการผ่านตู้
ATM ธนาคารกรุงไทย ที่มีมากกว่า 4,000 ตู้ และธนาคารนครหลวงไทยที่มีกว่า 1,600 ตู้
ทั่วประเทศ

กลยุทธ์การแข่งขัน

ธนาคารธนชาตได้พัฒนาระบบการให้บริการทางอิเล็กทรอนิกส์ในทุกช่องทาง
เพื่ออำนวยความสะดวกแก่ลูกค้าได้อย่างรวดเร็ว ปลอดภัย และมีประสิทธิภาพมากยิ่งขึ้น นอกจากนี้
ยังพัฒนาระบบการให้บริการอิเล็กทรอนิกส์ผ่านโทรศัพท์มือถือและอินเทอร์เน็ต
โดยลูกค้าสามารถเข้ามาทำธุรกรรมทางการเงินได้ด้วยตนเอง
และไม่จำเป็นต้องเดินทางมาธนาคารธนชาต ซึ่งทำให้ประหยัดค่าใช้จ่ายและเวลาได้เป็นอย่างดี .

1.  เน้นกลยุทธ์ในการแข่งขันทางด้านราคาค่าธรรมเนียม และการขายแบบ Cross-selling
    and Up-selling ในด้านการตลาดนิติบุคคล ใช้กลยุทธ์การนำเสนอแบบ Loss Leader
    ที่อยู่ในความสนใจของธุรกิจ/บริษัทนั้น ๆ
    โดยวิธีการนี้สามารถนำเสนอได้ทั้งบริษัทขนาดเล็กและขนาดใหญ่

2. เพิ่มรายการส่งเสริมการขายให้ดึงดูดใจลูกค้ามากยิ่งขึ้น พัฒนาผลิตภัณฑ์
และช่องทางการใช้บริการให้ครอบคลุมความต้องการของลูกค้าในแต่ละกลุ่ม

3.  3. เน้นการเข้าถึงได้ง่าย และบริการที่สะดวกรวดเร็ว มีขั้นตอนไม่ซับซ้อน

4. ให้วงเงินในการโอนมากกว่าธนาคารอื่น และสามารถรับเงินได้ภายในวันที่ทำรายการ

5. เพิ่มช่องทางการให้บริการโดยธนาคารธนชาตมีสาขาตั้งอยู่ในศูนย์การค้า
เพื่ออำนวยความสะดวกให้แก่ผู้ใช้บริการ

กลุ่มที่ 4 บริการด้านอื่น ๆ

1. บริการธุรกิจปริวรรตเงินต่างประเทศ

เป็นธุรกิจที่เกี่ยวกับเงินตราต่างประเทศ บริการแลกเปลี่ยนเงินตราต่างประเทศ (Exchange)
ในรูป Bank Note, Traveler Cheque, Money Changer
รวมถึงการรับโอนเงินตราต่างประเทศขาเข้าเพื่อชำระค่าสินค้าหรือโอนเข้าบัญชีบุคคลธรรมดา
บริการโอนออกเงินตราต่างประเทศเพื่อชำระค่าสินค้า บริการ และเพื่อบุคคลธรรมดา
รวมทั้งการเปิดบัญชีเงินฝากที่เป็นเงินตราต่างประเทศ (FCD) เป็นต้น

กลยุทธ์การแข่งขัน

นอกจากการให้บริการที่เป็นกันเอง รวดเร็ว และถูกต้องแล้ว
ธนาคารธนชาตยังเสนออัตราแลกเปลี่ยนที่ดีกว่าเพื่อเป็นการขยายฐานลูกค้าใหม่และรักษาฐานลูกค้าปัจจุบัน
โดยเลือกพื้นที่ยุทธศาสตร์และดำเนินการเพื่อให้ได้ส่วนแบ่งการตลาดมากที่สุด กลุ่มเป้าหมาย คือ
นักท่องเที่ยว นักธุรกิจชาวต่างชาติที่ทำงานในประเทศ และองค์กรธุรกิจ เช่น โรงแรม
และการท่องเที่ยวที่มีธุรกิจเกี่ยวข้องกับเงินต่างประเทศ ณ วันที่ 31 ธันวาคม 2551
มีจุดให้บริการทั้งในสาขาธนาคารธนชาตและสำนักงานแลกเปลี่ยนเงินต่างประเทศ รวม 76 จุด
โดยอยู่ในพื้นที่เขตกรุงเทพฯ 42 จุด และต่างจังหวัด 35 จุด

2. ผลิตภัณฑ์ตั๋วแลกเงิน

ธนาคารธนชาตมีการออกตั๋วแลกเงิน โดยมีวัตถุประสงค์เพื่อเพิ่มช่องทางการระดมเงิน
และเพิ่มทางเลือกในการออมเงินให้กับประชาชน ทั้งนี้
ธนาคารธนชาตได้ขยายการให้บริการผลิตภัณฑ์ตั๋วแลกเงินไปยังทุกสาขาทั่วประเทศ
เพื่อให้ลูกค้าได้รับการบริการที่สะดวกยิ่งขึ้น

กลยุทธ์การแข่งขัน

ธนาคารธนชาตได้กำหนดอัตราผลตอบแทนของตั๋วแลกเงินที่สูงกว่าอัตราดอกเบี้ยเงินฝากประจำในช่วงระยะเวลาเดียวกัน
กลุ่มลูกค้าเป้าหมายเป็นกลุ่มลูกค้าเงินฝากทั้งบุคคลธรรมดาและนิติบุคคลที่มีความรู้ ความเข้าใจ
มีประสบการณ์ในการลงทุนในตราสารหนี้ และยอมรับความเสี่ยงด้านเครดิตของธนาคารธนชาตได้
ในขณะเดียวกันก็พัฒนาผลิตภัณฑ์และการให้บริการพร้อมทั้งระบบเทคโนโลยีที่ทันสมัย

3. บริการงานผู้แทนผู้ถือหุ้นกู้

งานผู้แทนผู้ถือหุ้นกู้ มีหน้าที่หลักในการดูแลและปกป้องสิทธิของผู้ถือหุ้นกู้ทั้งปวง
ตามที่กำหนดไว้ในข้อกำหนดสิทธิและหน้าที่ของการออกหุ้นกู้ชุดนั้น ๆ
และตามประกาศของสำนักงานคณะกรรมการกำกับหลักทรัพย์และตลาดหลักทรัพย์
“สำนักงานคณะกรรมการ ก.ล.ต.”
โดยธนาคารธนชาตพร้อมที่จะให้บริการเป็นตัวกลางในการติดตาม
ตรวจสอบการดำเนินการตามสัญญาของผู้ออกหุ้นกู้
พร้อมทั้งดูแลทรัพย์สินที่ผู้ออกหุ้นกู้นำมาเป็นหลักประกันให้กับผู้ถือหุ้นกู้
ธนาคารธนชาตได้เริ่มประกอบธุรกิจการให้บริการงานผู้แทนผู้ถือหุ้นกู้ (Bondholders’
Representative) ประมาณปลายปี 2548 โดยรับโอนธุรกิจดังกล่าวมาจาก บริษัท เงินทุน
ธนชาติ จำกัด (มหาชน) ซึ่งในปัจจุบันได้เปลี่ยนชื่อเป็น บริษัท ทุนธนชาต จำกัด (มหาชน)
“ทุนธนชาต” โดยเสนอบริการทั้งผ่านผู้ออกตราสารโดยตรง
และร่วมกับที่ปรึกษาทางการเงินในการเสนอบริการร่วมกัน
ซึ่งได้รับความไว้วางใจจากลูกค้าพอสมควร

กลยุทธ์การแข่งขัน

เพื่อให้สอดคล้องกับภาวะตลาดการแข่งขันในปัจจุบัน ธนาคารธนชาตจึงมุ่งเน้นการให้บริการที่สะดวก
รวดเร็ว และอัตราค่าธรรมเนียมที่แข่งขันได้

ผลิตภัณฑ์ธุรกิจหลักทรัพย์

ธนาคารธนชาตให้บริการทางด้านผลิตภัณฑ์ธุรกิจหลักทรัพย์ ซึ่งประกอบด้วย 2 ประเภทธุรกิจ คือ
ธุรกิจหลักทรัพย์ ซึ่งดำเนินการโดยบริษัท หลักทรัพย์ ธนชาต จำกัด (มหาชน)
และธุรกิจจัดการลงทุน ซึ่งดำเนินการโดย บริษัท หลักทรัพย์จัดการกองทุน ธนชาต จำกัด

ธุรกิจหลักทรัพย์

ประกอบธุรกิจหลักทรัพย์ 4 ประเภท ได้แก่ การเป็นนายหน้าซื้อขายหลักทรัพย์ การค้าหลักทรัพย์
การจัดจำหน่ายหลักทรัพย์ และการเป็นที่ปรึกษาการลงทุน นอกจากนี้ ยังดำเนินธุรกิจอื่น ๆ
ที่เกี่ยวข้องและสนับสนุนธุรกิจหลักทรัพย์ ได้แก่ ธุรกิจที่ปรึกษาทางการเงิน
ธุรกิจซื้อขายสัญญาซื้อขายล่วงหน้า ธุรกิจตัวแทนสนับสนุนการขายและรับซื้อคืนหน่วยลงทุน
และธุรกิจนายทะเบียนหลักทรัพย์ โดย ณ วันที่ 31 ธันวาคม 2551 มีสำนักงานสาขาทั้งสิ้น 30
สาขา โดยประกอบด้วย สายงานหลัก 2 สายงานคือ สายงานธุรกิจนายหน้าค้าหลักทรัพย์
ซึ่งดำเนินธุรกิจนายหน้าซื้อขายหลักทรัพย์ ธุรกิจค้าหลักทรัพย์ ธุรกิจซื้อขายสัญญาซื้อขายล่วงหน้า
ธุรกิจตัวแทนสนับสนุนการขายและรับซื้อคืนหน่วยลงทุน และธุรกิจนายทะเบียนหลักทรัพย์
ส่วนสายงานธุรกิจวาณิชธนกิจและที่ปรึกษาการลงทุน
ดำเนินธุรกิจที่ปรึกษาทางการเงินและการจัดจำหน่ายหลักทรัพย์และธุรกิจที่ปรึกษาการลงทุน

 กลยุทธ์การแข่งขัน

ธุรกิจนายหน้าค้าหลักทรัพย์ กลยุทธ์การแข่งขันหลักของธุรกิจนายหน้าค้าหลักทรัพย์
มุ่งเน้นการดำเนินธุรกิจเพื่อให้เกิดการเติบโต (Growth Strategy)
โดยเน้นการขยายฐานลูกค้าเพื่อให้มีส่วนแบ่งการตลาดที่เพิ่มขึ้น ในทุกประเภทกลุ่มลูกค้า
ทั้งสถาบันและรายย่อย พร้อมไปกับการบริหารจัดการต้นทุนค่าดำเนินงานอย่างมีประสิทธิภาพ
และการพัฒนาบุคลากรให้มีทักษะ ความรู้ ความสามารถ มุ่งไปสู่การเป็นที่ปรึกษาทางการเงิน
เพื่อเตรียมความพร้อมในการรองรับการเปิดเสรีในอุตสาหกรรมอย่างเต็มรูปแบบในปี 2555
นอกจากนี้เพื่อเป็นการรักษาฐานลูกค้าจึงได้วางกลยุทธ์พร้อมกันกับแผนการขยายฐานลูกค้าใหม่ เช่น
การออกบูท หรือร่วมกิจกรรมที่ส่งเสริมการลงทุนต่าง ๆ ทางการเงิน
ซึ่งถือเป็นช่องทางสำคัญในการเข้าถึงกลุ่มลูกค้า และจากศักยภาพของกลุ่มธนชาต บริษัทฯ
ได้กำหนดกลยุทธ์การขยายฐานลูกค้ารายใหม่ไปยังกลุ่มลูกค้าของบริษัทในกลุ่มธนชาต
(Cross-Selling) โดยเฉพาะอย่างยิ่งจากการขายผลิตภัณฑ์ผ่านช่องทางของธนาคารธนชาต
ซึ่งมีจำนวนฐานลูกค้าเงินฝากรายใหญ่และลูกค้าสถาบันในประเทศที่มีศักยภาพ ทั้งนี้
มีวัตถุประสงค์เพื่อจัดหาผลิตภัณฑ์และบริการการลงทุนที่ครบถ้วน
ตรงต่อความต้องการที่เฉพาะเจาะจงของลูกค้าแต่ละกลุ่ม นอกจากนี้
จากความร่วมมือในการเป็นพันธมิตรกับ BNP Paribas Securities (Singapore) Pte Ltd.
ยังส่งเสริมให้การขยายฐานลูกค้าสถาบันต่างประเทศประสบความสำเร็จเป็นอย่างดี ทั้งนี้ในปี 2551
บริษัทฯ มีมูลค่าการซื้อขายหลักทรัพย์ 316,662.22 ล้านบาท คิดเป็นส่วนแบ่งการตลาดร้อยละ
3.98 หรืออันดับที่ 7 จากจำนวนบริษัทหลักทรัพย์ทั้งหมด 38 บริษัท ซึ่งเป็นการปรับตัวสูงขึ้นกว่าปี
2550 ที่มีส่วนแบ่งการตลาดร้อยละ 3.49 หรืออันดับ 11 ด้วยมูลค่าการซื้อขาย 297,939.89
ล้านบาท

ธุรกิจซื้อขายสัญญาซื้อขายล่วงหน้า ในปี 2551
กลยุทธ์สำคัญในการมุ่งเน้นพัฒนาการให้บริการในธุรกิจซื้อขายสัญญาซื้อขายล่วงหน้าเพื่อให้มีประสิทธิภาพและก้าวทันบริษัทคู่แข่งได้
รวมทั้งยังตระหนักถึงเป้าหมายหลักของกลุ่มธนชาตที่มุ่งเน้นตอบสนองความต้องการของลูกค้าเป็นหลัก
เพื่อให้เกิดการสร้าง Product Bundling และ Cross-selling
โดยมุ่งเน้นการเสริมสร้างและพัฒนาทักษะความรู้ด้านตราสารอนุพันธ์ให้แก่เจ้าหน้าที่การตลาดตราสารอนุพันธ์
รวมทั้งเจ้าหน้าที่ปฏิบัติงาน ขยายการให้บริการไปยังสำนักงานสาขาต่าง ๆ
เพื่อรองรับการเติบโตของธุรกิจการซื้อขายตราสารอนุพันธ์ มีการจัดตั้งทีมงาน Derivatives
Desk เพื่อให้สามารถรองรับธุรกรรมการซื้อขายล่วงหน้าของบริษัทฯ ที่มีปริมาณมากขึ้นอย่างต่อเนื่อง
นอกจากนี้มีการจัดอบรมเพื่อให้ความรู้ด้านตราสารอนุพันธ์แก่ผู้ลงทุน
พัฒนาระบบการส่งคำสั่งซื้อขายทั้งการส่งคำสั่งซื้อขายผ่านเจ้าหน้าที่การตลาดและอินเตอร์เน็ต
พร้อมทั้งระบบด้านปฏิบัติการ รวมถึงการขยายฐานลูกค้าไปยังกลุ่มลูกค้าสถาบันทั้งในและนอกประเทศ
ควบคู่ไปกับการให้บริการคำแนะนำในการลงทุนและการประชาสัมพันธ์ธุรกิจสัญญาซื้อขายล่วงหน้าของบริษัทฯ
ไปยังทุกช่องทางการให้บริการลูกค้าของกลุ่มธนชาต

ธุรกิจที่ปรึกษาทางการเงินและการจัดจำหน่ายหลักทรัพย์
กลยุทธ์การแข่งขันหลักในการนำเสนอบริการการเป็นที่ปรึกษาและการจัดจำหน่ายหลักทรัพย์ในปี
2551 คือ การมุ่งเน้นการให้บริการเป็นที่ปรึกษาทางการเงินด้านการควบรวมกิจการ
การปรับโครงสร้างทางการเงิน การระดมทุนทั้งในด้านตราสารทุน และตราสารหนี้
และการประเมินความเป็นไปได้ของโครงการ เนื่องด้วยจากภาวะเศรษฐกิจที่ชะลอตัวในปัจจุบัน
บริษัทฯ เล็งเห็นโอกาสในการเติบโตของการเป็นที่ปรึกษาทางการเงินในลักษณะดังกล่าว
การรักษาและสร้างความสัมพันธ์ที่ดีกับลูกค้าที่บริษัทฯ
เคยให้บริการเพื่อสร้างโอกาสในการเสนอบริการในธุรกรรมทางการเงินอื่น ๆ
อีกทั้งเพื่อสร้างโอกาสในการขยายการให้บริการไปในบริษัทอื่น ๆ ในกลุ่มของลูกค้าเอง
การติดต่อลูกค้าที่มีศักยภาพจากรายชื่อลูกค้าปัจจุบันที่มีการใช้บริการทางการเงินด้านอื่น ๆ
ของบริษัทในกลุ่มธนชาต
และการแนะนำและเสนอบริการในกลุ่มธนชาตให้กับลูกค้าปัจจุบันและลูกค้าที่มีศักยภาพ
โดยเน้นการทำ Cross-selling ให้มากขึ้น

ธุรกิจที่ปรึกษาการลงทุน มีแผนกลยุทธ์ในการแข่งขันหลัก มุ่งเน้นการให้คำปรึกษาในด้านการลงทุนใน
ตราสารทางการเงินทุกประเภท รวมถึงการจัดสรรการลงทุน (Asset Allocations)
ที่เหมาะสมให้กับลูกค้า การศึกษาและสร้างสรรค์ตราสารทางการเงินใหม่ ๆ (Structured
Products) เพื่อให้มีตราสารทางการเงินที่หลากหลาย
เพียงพอต่อการตอบสนองความต้องการในการลงทุนของลูกค้า
การมุ่งเน้นให้การลงทุนมีความหลากหลาย เพื่อสนับสนุนการ Cross Selling ภายในกลุ่มธนชาต
และเพื่อให้ลูกค้าที่ต้องการบริหารเงินลงทุนในต่างประเทศมีความมั่นใจกับมืออาชีพมากยิ่งขึ้น ในปี
2551 บริษัทฯ จึงได้สร้างพันธมิตรทางธุรกิจในต่างประเทศ BNP Private Bank เพื่อรองรับ
และให้คำแนะนำเพิ่มเติม

ธุรกิจจัดการลงทุน

ให้บริการทางด้านธุรกิจการจัดการกองทุน ธุรกิจจัดการกองทุนส่วนบุคคล กองทุนสำรองเลี้ยงชีพ
และธุรกิจที่ปรึกษาการลงทุน เพื่อให้สามารถให้บริการคำแนะนำได้อย่างครบวงจร ณ
สิ้นเดือนธันวาคม 2551 ทรัพย์สินภายใต้การจัดการ อยู่ในลำดับที่ 5 มีส่วนแบ่งทางการตลาดร้อยละ
5.84 เพิ่มขึ้นจากปี 2550 อยู่ที่ร้อยละ 0.36

กลยุทธ์การแข่งขัน

ณ สิ้นเดือนธันวาคม 2551 มีบริษัทหลักทรัพย์จัดการกองทุน “บลจ.” ทั้งสิ้น 21 บริษัท
มูลค่าทรัพย์สินสุทธิกองทุนรวมที่เสนอขายประชาชนทั่วไป (Retail funds)
(ไม่รวมกองทุนรวมวายุภักษ์ กองทุนรวมที่เสนอขายต่อผู้ลงทุนต่างประเทศ (Country Fund)
กองทุนรวมอสังหาริมทรัพย์เพื่อแก้ไขปัญหาในระบบสถาบันการเงินกองทุนรวมเพื่อแก้ไขปัญหาในระบบสถาบันการเงิน
และกองทุนรวมอสังหาริมทรัพย์และสิทธิเรียกร้อง) มีมูลค่า 1,217,501 ล้านบาท ลดลงจาก ปี
2550 ร้อยละ 4.83 คิดเป็นร้อยละ 14.37 ของปริมาณเงินรับฝากของกลุ่มธนาคาร
ซึ่งประเภทกองทุนที่มีการปรับตัวลดลงมากที่สุด ได้แก่ กองทุนรวมตราสารทุนและกองทุนรวมผสม
ซึ่งลดลงจาก ปี 2550 ร้อยละ 31.68 กองทุนที่จัดตั้งใหม่ในปี 2551 มีจำนวน 558 กองทุน
มีมูลค่ารวมทั้งสิ้น 594,545.95 ล้านบาท เพิ่มขึ้นจากปี 2550 จำนวน 13,789.80 ล้านบาท
หรือร้อยละ 2.37 โดยมูลค่าที่เพิ่มขึ้นส่วนใหญ่มาจากการจัดตั้งกองทุนที่ลงทุนในต่างประเทศ ในปี
2551 จำนวน 268 กองทุน มูลค่า 355,059.60 ล้านบาท เพิ่มขึ้นจากปี 2007 จำนวน 148
กองทุน และมีมูลค่าเพิ่มขึ้น 90,009.12 ล้านบาท โดยส่วนใหญ่เป็นกองทุนที่ลงทุนในต่างประเทศ
ประเภทตราสารหนี้ระยะสั้นอายุไม่เกิน 1 ปี จำนวน 188 กองทุน มีมูลค่ารวม 297,507.16
ล้านบาท มีสัดส่วนอยู่ถึงร้อยละ 50.04 ของกองทุนจัดตั้งใหม่ทั้งหมดใน ปี 2551
ส่วนใหญ่มาจากการออกกองทุนที่ลงทุนในพันธบัตรประเทศเกาหลีในช่วง 6 เดือนแรกของปี 2551
การลงทุนในตราสารหนี้ระยะสั้นดังกล่าวยังแสดงให้เห็นว่า นักลงทุนส่วนใหญ่
ต้องการลงทุนในระยะสั้น ๆ และได้รับผลตอบแทนที่ค่อนข้างแน่นอน

จากสภาวะการแข่งขันและสภาพแวดล้อมทางเศรษฐกิจ
กลยุทธ์ทางการตลาดและกลยุทธ์การจัดการลงทุนจึงมุ่งเน้นกลยุทธ์ในเชิงรุก
ตลอดจนการสร้างสรรค์ผลิตภัณฑ์หรือบริการใหม่ ๆ
ที่สามารถตอบสนองความต้องการของลูกค้าให้ได้รวดเร็วและมีคุณภาพ
ผ่านทีมการตลาดของบริษัทผู้ถือหุ้นที่เป็นสถาบันการเงินชั้นนำของประเทศทั้งภาครัฐและภาคเอกชนที่มีการให้บริการทางการเงินที่ครบวงจรและพันธมิตรทางธุรกิจที่ทำหน้าที่เป็นผู้สนับสนุนการขายหรือรับซื้อคืนหน่วยลงทุนอีกหลายแห่ง
บริษัทฯ ได้แต่งตั้งสถาบันการเงิน ทั้งธนาคารธนชาต และธนาคารพาณิชย์อื่น ๆ และบริษัทฯ
เป็นผู้สนับสนุนการขายหรือรับซื้อคืนหน่วยลงทุนของกองทุนภายใต้การจัดการ
โดยผู้สนับสนุนการขายและรับซื้อคืน ณ วันที่ 31 ธันวาคม 2551 มีจำนวนทั้งสิ้น 20 ราย นอกจากนี้
การพัฒนาผลิตภัณฑ์ยังมุ่งเน้นการทำตลาดในส่วนของกองทุนรวมที่เสนอขายแก่ประชาชนทั่วไป
(Public Mutual Fund) ให้มีความหลากหลาย
เพื่อให้ครอบคลุมทุกระดับความต้องการและทุกกลุ่มผู้ลงทุน
ด้วยการเสนอขายหน่วยลงทุนผ่านช่องทางการจัดจำหน่ายหลายช่องทางดังกล่าวข้างต้น
และการพัฒนาการให้บริการซื้อขายหน่วยลงทุนผ่านช่องทางอิเล็กทรอนิกส์ต่าง ๆ

ผลิตภัณฑ์กองทุนรวม ณ วันที่ 30 ธันวาคม 2551 กองทุนรวมภายใต้การจัดการทั้งสิ้น 73 กองทุน
มีมูลค่าทรัพย์สินสุทธิรวมเท่ากับ 72,658.18 ล้านบาท
แบ่งเป็นกองทุนรวมที่เสนอขายประชาชนทั่วไป (Public Mutual Fund) จำนวน 71 กองทุน
มีมูลค่าทรัพย์สินสุทธิรวม 71,111.33 ล้านบาท เพิ่มขึ้นจาก ปี 2550 เป็นมูลค่า 258.08 ล้านบาท
หรือ ร้อยละ 0.36 อยู่ในลำดับที่ 5 ในจำนวนผู้ประกอบการทั้งหมด 21 บลจ.
และมีส่วนแบ่งทางการตลาดร้อยละ 5.84 มูลค่าทรัพย์สินสุทธิที่เพิ่มขึ้นในปี 2551
เนื่องจากการเพิ่มขึ้นจากการเสนอขายกองทุนต่างประเทศ 5,982.47 ล้านบาท หรือร้อยละ
107.04 รองลงมาคือ กองทุนตราสารหนี้ภายในประเทศ เพิ่มขึ้น 1,031.38 ล้านบาท หรือร้อยละ
4.09

ผลิตภัณฑ์กองทุนส่วนบุคคล ณ วันที่ 31 ธันวาคม 2551 จำนวนกองทุนภายใต้การบริหารทั้งสิ้น 23
กองทุนมีมูลค่าทรัพย์สินสุทธิ 1,514.82 ล้านบาท ลดลงจาก ปี 2550 1,397.92 ล้านบาท
หรือร้อยละ 48 สาเหตุเนื่องจากสภาวะเศรษฐกิจที่ถดถอยในปี 2551
ส่งผลให้หุ้นที่กองทุนถือไว้มีราคาปรับตัวลดลงอย่างมาก
ขณะที่นักลงทุนส่วนหนึ่งขาดความเชื่อมั่นในการลงทุน และทยอยลดทุนหรือยกเลิกกองทุน

ผลิตภัณฑ์กองทุนสำรองเลี้ยงชีพ ณ วันที่ 30 ธันวาคม 2551 จำนวนกองทุนภายใต้การบริหาร 21
กองทุน มีมูลค่าทรัพย์สินสุทธิรวม 4,007.10 ล้านบาท เพิ่มขึ้นจากปี 2550 เป็นมูลค่า 392.08
ล้านบาท หรือร้อยละ 10.85 โดยแบ่งประเภทของกองทุนเป็นกองทุนเดี่ยว 9 กองทุน
กองทุนร่วมเฉพาะกลุ่ม 9 กองทุน และกองทุนร่วม 3 กองทุน และมีจำนวนสมาชิกเพิ่มขึ้นจาก
35,067 ราย ณ สิ้นปี 2550 เป็น 35,450 ราย

ผลิตภัณฑ์ธุรกิจประกัน

การดำเนินผลิตภัณฑ์ธุรกิจประกันของกลุ่มธนชาต แบ่งออกเป็น 2 ประเภทธุรกิจ ได้แก่
ธุรกิจประกันภัย ดำเนินการโดยบริษัท ธนชาตประกันภัย จำกัด
โดยให้บริการประกันวินาศภัยทุกประเภท และธุรกิจประกันชีวิตดำเนินการโดย บริษัท
ธนชาตประกันชีวิต จำกัด ประกอบธุรกิจหลักประเภทธุรกิจประกันชีวิต สำหรับสถาบัน องค์กร
และบุคคลทั่วไป

ธุรกิจประกันภัย

ให้บริการประกันภัยโดยครอบคลุมถึง การบริการรับประกันวินาศภัย ได้แก่ การประกันอัคคีภัย
การประกันภัยรถยนต์ การประกันภัยทางทะเลและขนส่ง และการประกันภัยเบ็ดเตล็ด
และธุรกิจการลงทุน

กลยุทธ์การแข่งขัน

มุ่งเน้นมาตรฐานการให้บริการที่ดี รวดเร็ว มีประสิทธิภาพและซื่อสัตย์ ตลอดจนได้พัฒนาสายผลิตภัณฑ์
หรือนำเสนอกรมธรรม์ประเภทใหม่ ๆ ที่เหมาะสมสอดคล้องกับสภาพเศรษฐกิจ สังคม
และความต้องการของกลุ่มลูกค้า คำนึงถึงอัตราเบี้ยประกันภัยที่ยุติธรรมต่อลูกค้า
รวมทั้งการปรับแผนเชิงรุกทางการแข่งขัน ให้ทันกับภาวะการณ์ที่เปลี่ยนแปลงไป
เพิ่มช่องทางการจัดจำหน่าย ขยายฐานสู่กลุ่มลูกค้าใหม่ และรักษากลุ่มลูกค้าเดิม
กลุ่มลูกค้าหลักส่วนใหญ่ประมาณร้อยละ 95 ของจำนวนลูกค้าทั้งหมด ได้แก่
กลุ่มลูกค้ารายย่อยที่มีทุนประกันของทรัพย์สินเอาประกันอยู่ในช่วงไม่เกิน 5 ล้านบาท
โดยประเภทผลิตภัณฑ์ประกันวินาศภัยที่ลูกค้าเลือก ได้แก่ การประกันภัยรถยนต์
และการประกันอัคคีภัยบ้านอยู่อาศัย กลุ่มลูกค้าดังกล่าวมาจากลูกค้าสินเชื่อของธนาคารธนชาต
และการทำการตลาดของบริษัทเองตลอดจนนายหน้าประกันภัย และตัวแทนของบริษัท
สำหรับกลุ่มลูกค้าที่มีทุนประกันของทรัพย์สินเอาประกันตั้งแต่ 5 ล้านบาทขึ้นไปนั้น ได้แก่
ลูกค้ากลุ่มสถาบันองค์กรเอกชนที่ดำเนินกิจการธุรกิจในหลากหลายสาขา
ทั้งการพาณิชย์และอุตสาหกรรม โดยผลิตภัณฑ์หลัก ๆ ที่ให้บริการแก่ลูกค้ากลุ่มนี้ คือ
การประกันภัยเบ็ดเตล็ด และการประกันอัคคีภัย
จากลักษณะของฐานลูกค้าที่ได้กล่าวมาข้างต้นสามารถสรุปได้ว่า ตั้งแต่บริษัทฯ
ได้เริ่มประกอบธุรกิจประกันวินาศภัยมา มิได้มีการพึ่งพิงลูกค้ารายหนึ่งรายใดเกินร้อยละ 30
ของรายได้รวมของบริษัทฯ นอกจากนี้ ทางบริษัทฯ
ได้เปิดดำเนินการให้บริการรับประกันภัยเฉพาะแก่ลูกค้าภายในประเทศเท่านั้น

ภาวะอุตสาหกรรมและการแข่งขัน

ภาวะอุตสาหกรรมประกันวินาศภัยไทยปี 2551 ยังคงเติบโตต่อเนื่องจากปี 2550
โดยในช่วงเดือนมกราคม ถึงกันยายน 2551
ธุรกิจอุตสาหกรรมประกันภัยในประเทศไทยมีเบี้ยประกันภัยรับรวมทั้งสิ้น 78,277.06 ล้านบาท
มีอัตราการเจริญเติบโตร้อยละ 5.39 เมื่อเทียบกับช่วงเดียวกันของปีก่อน
โดยประเภทการประกันภัยสุขภาพ และการประกันภัยอุบัติเหตุส่วนบุคคล
เป็นประเภทการประกันภัยที่มีอัตราการเจริญเติบโตสูงที่สุด คือร้อยละ 34.97 และ 15.74
ตามลำดับ สำหรับเบี้ยประกันภัยรับของธุรกิจประกันภัยโดยตรงปี 2551 รวมทั้งสิ้น3,147.37
ล้านบาท มีอัตราการเจริญเติบโต
ร้อยละ 23.07 เมื่อเทียบกับช่วงเดียวกันของปีก่อน
เป็นผลจากการขยายตลาดลูกค้ารายย่อยผ่านช่องทางแบงค์แอสชัวรันส์
ทำให้สามารถขยายการประกันภัยกับกลุ่มลูกค้ารายย่อยของธนาคารธนชาต การขายลูกค้าตรง
(Direct) การขายผ่านทางโทรศัพท์ (Telemarketing) การขายผ่านสหกรณ์ การขายผ่าน
Broker และการขายผ่าน Agent โดยในปี 2551 มีการขยายงานในประเภท Used car เพิ่มขึ้น
ในขณะเดียวกันได้ให้ความสำคัญในการรักษาฐานลูกค้าเก่าไว้อย่างต่อเนื่อง
โดยใช้กลยุทธ์การปรับปรุงการบริการทั้งก่อนและหลังการขายเพื่อสร้างความพึงพอใจให้ลูกค้า

หน่วย : พันบาท

  ----------------- --------------- --------------- ------------------ ----------- -------------------- --------------- ------------------- ----------- ------------ ------------
  อันดับ              บริษัท            การประกันอัคคีภัย   ภัยทางทะเลและขนส่ง               การประกันภัยรถยนต์                      การประกันภัยเบ็ดเตล็ด                            รวมทั้งสิ้น

                                                    ตัวเรือ              สินค้า        โดยข้อบังคับแห่งกฎหมาย   โดยความสมัครใจ   อุบัติเหตุส่วนบุคคล       สุขภาพ       อื่น ๆ         

  1                 วิริยะประกันภัย     150,880         1,840              57,933      1,767,061            9,421,600       184,725             14,251      244,598      11,842,887

  2                 กรุงเทพประกันภัย   687,364         70,049             167,732     105,033              2,059,674       316,864             275,137     1,361,022    5,042,877

  3                 ทิพยประกันภัย      551,677         35,523             99,509      350,110              1,110,302       466,936             152,219     1,790,464    4,556,739

  4                 สินมั่นคง          88,491          -                  4,657       559,234              2,689,834       261,513             7,229       115,263      3,726,221

  5                 LMG             24,766          -                  12,781      200,235              2,400,985       36,175              -           106,087      2,781,029

                    รวม             1,503,178       107,412            342,612     2,981,673            17,682,395      1,266,213           448,836     3,617,434    27,946,753

  9                 ธนชาตประกันภัย    45,698          405                1,166       115,602              1,891,478       60,764              -           182,196      2,297,309

  ส่วนแบ่งตลาดร้อยละ                   0.79            0.14               0.04        1.43                 4.77            0.95                0.00        1.39         2.93

  รวมทั้งสิ้น                           5,767,863       281,608            2,862,633   8,061,736            39,619,165      6,380,747           2,190,188   13,113,123   78,277,063
  ----------------- --------------- --------------- ------------------ ----------- -------------------- --------------- ------------------- ----------- ------------ ------------

ที่มา สำนักงานคณะกรรมการกำกับและส่งเสริมการประกอบธุรกิจประกันภัย

ธุรกิจประกันชีวิต

ให้บริการด้านความคุ้มครองชีวิตและสุขภาพ โดยแบ่งเป็น 2 ประเภทใหญ่ ๆ ตามลักษณะของลูกค้า
ได้แก่ การประกันรายบุคคล และการประกันกลุ่ม (สำหรับสถาบันและองค์กร)

ภาวะอุตสาหกรรมและการแข่งขัน

กลยุทธ์ในการดำเนินธุรกิจแบบ Multi-distribution Channel
เพื่อตอบสนองความต้องการของลูกค้าผู้มุ่งหวังที่หลากหลายและแตกต่างกันไป
ด้วยการนำเสนอผลิตภัณฑ์และบริการที่สอดคล้องและเหมาะสมกับกลุ่มลูกค้าผู้มุ่งหวังแต่ละกลุ่ม
ปัจจุบันบริษัทฯ มีช่องทางการขายประกอบด้วย การขายผ่านบริษัทฯ การขายผ่านสหกรณ์ต่าง ๆ
การขายผ่านช่องทางนายหน้า การขายผ่านสถาบันการเงิน การขายผ่านธนาคารธนชาต
(Bancassurance) และการขายผ่านตัวแทนประกันชีวิต ภาพรวมอุตสาหกรรมประกันชีวิตในช่วง
10 เดือน(มกราคม - ตุลาคม) ของปี 2551 ธุรกิจประกันชีวิตมีเบี้ยประกันภัยรับรวม จำนวน
177,773 ล้านบาท หรือมีอัตราการเติบโตร้อยละ 10.02
ซึ่งเป็นอัตราการเติบโตเพิ่มขึ้นในอัตราที่ลดลงเมื่อเทียบกับช่วงระยะเวลาเดียวกันของปี 2550
ที่มีอัตราการเติบโตถึงร้อยละ 17.96 สืบเนื่องจากภาวะเศรษฐกิจในประเทศเกิดการชะลอตัว
ค่าครองชีพที่สูงขึ้น ส่งผลให้อำนาจในการซื้อของลูกค้าลดลง
ซึ่งในธุรกิจประกันรายบุคคลก็มีการกระตุ้นการขายในหลายรูปแบบ
ไม่ว่าจะเป็นการสรรหาตัวแทนประกันชีวิตเพิ่มมากขึ้น
มีการพัฒนาช่องทางการขายใหม่เพิ่มเติมจากช่องทางการขายที่มีอยู่
และพัฒนาผลิตภัณฑ์ใหม่ที่เหมาะกับภาวะตลาดและกลุ่มลุกค้าเป้าหมายในแต่ละช่องทางการขายควบคู่กันไป
จัดกิจกรรมกระตุ้นการขายให้กับตัวแทนขายประกันชีวิตอย่างต่อเนื่อง
ตลอดจนสร้างความสัมพันธ์กับลูกค้าปัจจุบันในรูปของการจัดกิจกรรมต่าง ๆ มากมาย
เพื่อรักษาอัตราความคงอยู่
ให้เข้ามาเสริมกับเบี้ยประกันภัยรับรายใหม่ที่มีอัตราการเติบโตเพิ่มขึ้นในอัตราที่ลดลง

ปัจจุบันมีบริษัทฯ ที่เปิดดำเนินธุรกิจประกันชีวิตรวม 24 บริษัท บริษัท ธนชาตประกันชีวิต จำกัด
มีส่วนแบ่งการตลาดของเบี้ยประกันภัยรับรวมทุกประเภทร้อยละ 2.22 อยู่ในลำดับที่ 10 จากทั้งหมด
24 บริษัท และด้วย บริษัทฯ ดำเนินธุรกิจประกันชีวิตกลุ่มเป็นหลัก ทำให้บริษัทฯ
มีเบี้ยประกันภัยรับปีแรกของการประกันกลุ่มอยู่ในลำดับที่ 2 ของธุรกิจ
ส่วนเบี้ยประกันภัยรับรวมของการประกันกลุ่มอยู่ในลำดับที่ 3
ของธุรกิจประกันชีวิตแนวโน้มอุตสาหกรรมประกันชีวิตปี 2552
คาดว่าจะมีอัตราการเติบโตที่ชะลอตัวจากปี 2551
สืบเนื่องจากภาวะเศรษฐกิจที่ยังคงชะลอตัวต่อเนื่องมาจากปีก่อน
ส่งผลให้ผู้บริโภคระมัดระวังการใช้เงินมากขึ้น ในขณะที่ยังมี
ปัจจัยที่สนับสนุนธุรกิจให้มีอัตราการเติบโต อันประกอบด้วย อัตราดอกเบี้ยในตลาดเงินที่ลดลง
ส่งผลให้ธุรกิจประกันชีวิตเป็นหนึ่งทางเลือกในการออม เนื่องจากอัตราผลตอบแทนดี
และสามารถนำเบี้ยประกันภัยมาใช้สิทธิหักลดหย่อนภาษีเงินได้ถึง 100,000 บาท

ธุรกิจบริหารสินทรัพย์

ธุรกิจบริหารสินทรัพย์ของกลุ่มธนชาต ได้ถูกดำเนินการภายใต้ บริษัท 2 บริษัท ได้แก่
บริษัทบริหารสินทรัพย์ แม๊กซ์ จำกัด และบริษัทบริหารสินทรัพย์ เอ็น เอฟ เอส จำกัด

บริษัทบริหารสินทรัพย์ แม๊กซ์ จำกัด

ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น
เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่น ๆ ที่เกี่ยว
เนื่องตามที่ได้รับอนุญาตไว้ในประกาศกระทรวงการคลัง หรือกฎหมายว่าด้วยบริษัทบริหารสินทรัพย์
หรือกฎหมายอื่นที่เกี่ยวข้อง
และให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วนประกอบกิจการใด
ๆ ในการบริหารและฟื้นฟูลูกหนี้ที่รับซื้อหรือรับโอนมาให้สามารถดำเนินกิจการต่อไปได้
และมีความสามารถในการชำระหนี้ เช่น การให้กู้ยืมเงิน การปรับปรุงโครงสร้างหนี้
หรือการประนอมหนี้
การประนีประนอมยอมความกับลูกหนี้การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน
หรือดำเนินการยื่นคำร้องขอฟื้นฟูกิจการของลูกหนี้กระทำการทั้งปวงที่เกี่ยวกับ
หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์ เช่น การให้เช่า ให้เช่าซื้อ
ขายลูกหนี้ ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา และนำอสังหาริมทรัพย์รอการขายไปร่วมลงทุนกับผู้ลงทุนรายอื่น
หรือบริษัทอื่น ตามประกาศของ ธปท.

 กลยุทธ์การแข่งขัน 

 เนื่องจากการบริหารสินทรัพย์ด้อยคุณภาพ ซึ่งเป็นวัตถุประสงค์และนโยบายหลักของบริษัทฯ ประกอบด้วยการดำเนินการที่หลากหลาย แต่โดยส่วนใหญ่จะเป็นการรับโอนทรัพย์สินเพื่อชำระหนี้ ดังนั้นบริษัทฯ จึงได้เตรียมการสำหรับการบริหารจัดการทรัพย์สินดังกล่าวไว้ โดยมีเป้าหมายหลัก คือ การขายทรัพย์สินที่ได้รับโอนมาให้แก่บุคคล ภายนอกที่สนใจทั่วไป ซึ่งกลยุทธ์การดำเนินงานที่ได้วางไว้ เพื่อให้การขายทรัพย์สินของบริษัทฯ กระทำได้อย่างมีประสิทธิภาพ และสามารถแข่งขันกับคู่แข่งในตลาดอสังหาริมทรัพย์ได้ คือ การว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ เพื่อทำหน้าที่จัดเก็บข้อมูลทรัพย์สินที่จะขาย กำหนดราคาขาย บริหารทรัพย์สินขนาดใหญ่ที่มีมูลค่าสูง รวมทั้งพิจารณาแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

  กลุ่มลูกค้าเป้าหมาย

  บริษัทฯ กำหนดกลุ่มลูกหนี้ที่บริษัทฯ มีโอกาสรับชำระหนี้ค่อนข้างสูงดังต่อไปนี้

1. ลูกหนี้ที่ยังประกอบกิจการอยู่ และมีศักยภาพพอที่จะชำระหนี้ได้

2. ลูกหนี้ที่มีหลักประกันคุ้มมูลหนี้มาก

3. ลูกหนี้ที่ถูกฟ้องร้องคดีและมีคำพิพากษาแล้ว

  การจำหน่ายและช่องทางการจำหน่าย

  บริษัทฯ ได้วางนโยบายการจำหน่ายทรัพย์สินที่บริษัทฯ รับโอนมาจากลูกหนี้ ดังนี้

1. การแต่งตั้งตัวแทนขาย (Sold agent)

2. การเข้าร่วมงานประมูลขายทรัพย์สิน

สภาพการแข่งขันในอุตสาหกรรม

เนื่องจากบริษัทฯ ได้รับโอนทรัพย์สินด้อยคุณภาพจากธนาคาร ดีบีเอส ไทยทนุ จำกัด (มหาชน)
ดังนั้น ภาวะการแข่งขันในทางการตลาดกับบริษัทบริหารสินทรัพย์รายอื่น หรือจากสถาบันการเงินอื่น
หรือกองทุนต่าง ๆ จึงไม่มี อย่างไรก็ตาม
กรณีสินทรัพย์ด้อยคุณภาพที่รับโอนมาเป็นลูกหนี้ที่มีเจ้าหนี้หลายราย
อาจเกิดภาวะการแข่งขันในการใช้สิทธิทางกฎหมายบังคับทรัพย์สินของลูกหนี้เพื่อนำมาชำระหนี้ให้แก่เจ้าหนี้เหล่านั้น
ซึ่งอาจส่งผลกระทบกับบริษัทฯ
ในเรื่องของการนำทรัพย์สินของลูกหนี้นั้นมาฟ้องร้องคดีและบังคับขายทอดตลาดซึ่งต้องทำการเฉลี่ยทรัพย์กับเจ้าหนี้รายอื่นด้วย
นอกจากนี้การที่บริษัทฯ รับโอนสินทรัพย์ด้อยคุณภาพจาก ธนาคาร ดีบีเอส ไทยทนุ จำกัด (มหาชน)
ผ่านทางทุนธนชาต กรณีนี้จึงไม่มีคู่แข่งขันและไม่มีการเปรียบเทียบขนาดของบริษัทฯ กับคู่แข่งขัน
แต่บริษัทฯ จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะการเงินของลูกหนี้ว่าสมควรจะปรับปรุงโครงสร้างหนี้
หรือควรรับโอนทรัพย์สินเพื่อชำระหนี้
โดยคำนึงถึงความเป็นไปได้ในการคงอยู่และดำเนินกิจการต่อไปของลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน
เพื่อทำให้สินทรัพย์ด้อยคุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

  การจัดหาผลิตภัณฑ์และบริการ

บริษัทฯ มีเงินทุนในการดำเนินกิจการจากเงินลงทุนและเงินให้กู้ยืมจากทุนธนชาต และบริษัท เอ็ม บี
เค จำกัด (มหาชน) ดังนี้

  1. เงินกู้ยืม

1.1 วงเงินกู้ (Senior Debt) จากทุนธนชาต จำนวน 2,124,458,400 บาท
(สองพันหนึ่งร้อยยี่สิบสี่ล้านสี่แสนห้าหมื่นแปดพันสี่ร้อยบาทถ้วน) ปรากฏรายละเอียดตามสัญญากู้เงิน
เลขที่ กม.001-5-4300016 ลงวันที่ 11 กันยายน 2543 สัญญาแก้ไขเพิ่มเติมสัญญาเงินกู้ เลขที่
กม.001-5-4300016 (ครั้งที่1) ลงวันที่ 18 ตุลาคม 2543 สัญญาแก้ไขเพิ่มเติมสัญญาเงินกู้ เลขที่
กม.001-5-4300016 (ครั้งที่2) ลงวันที่ 29 มกราคม 2544 และสัญญาแก้ไขเพิ่มเติมสัญญาเงินกู้
เลขที่ กม.001-5-4300016 (ครั้งที่3) ลงวันที่ 26 กุมภาพันธ์ 2544 ซึ่งบริษัทฯ
ได้ชำระคืนเงินกู้ส่วนนี้เสร็จสิ้นแล้วเมื่อเดือนตุลาคม 2547

1.2 วงเงินกู้ลำดับรอง (Sub Debt) จากทุนธนชาต จำนวน 1,075,541,600 บาท
(หนึ่งพันเจ็ดสิบห้าล้านห้าแสนสี่หมื่นหนึ่งพันหกร้อยบาทถ้วน)
ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1) ลงวันที่
19 ตุลาคม 2543

1.3 วงเงินกู้ลำดับรอง (Sub Debt) จากบริษัท เอ็ม บี เค จำกัด (มหาชน) จำนวน
213,458,400 บาท (สองร้อยสิบสามล้านสี่แสนห้าหมื่นแปดพันสี่ร้อยบาทถ้วน)
ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1) ลงวันที่
19 ตุลาคม 2543

ปัจจุบันบริษัทฯ ได้ชำระคืนเงินกู้ทุกวงเงินเสร็จสิ้นแล้ว

2. เงินลงทุน

2.1 เงินลงทุนจากทุนธนชาต จำนวน 477,276,800 บาท
(สี่ร้อยเจ็ดสิบเจ็ดล้านสองแสนเจ็ดหมื่นหกพันแปดร้อยบาทถ้วน)

2.2 เงินลงทุนจาก บริษัท เอ็ม บี เค จำกัด (มหาชน) จำนวน 94,723,200 บาท
(เก้าสิบสี่ล้านเจ็ดแสนสองหมื่นสามพันสองร้อยบาทถ้วน)

2.3 เงินลงทุนจาก กองทุนเปิดมอร์แกนสแตนลีย์ คันทรีฟันด์ จำนวน 142,942,800 บาท
(หนึ่งร้อยสี่สิบสองล้านเก้าแสนสี่หมื่นสองพันแปดร้อยบาทถ้วน)

บริษัทบริหารสินทรัพย์ เอ็น เอฟ เอส จำกัด

ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น
เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่น ๆ
ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
หรือกฎหมายว่าด้วยบริษัทบริหารสินทรัพย์
หรือกฎหมายอื่นที่เกี่ยวข้องและให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน
ประกอบกิจการใด ๆ ในการบริหารและฟื้นฟูลูกหนี้ที่รับซื้อ
หรือรับโอนมาให้สามารถดำเนินกิจการต่อไปได้ และมีความสามารถในการชำระหนี้ เช่น
การให้กู้ยืมเงิน การปรับปรุงโครงสร้างหนี้ หรือการประนอมหนี้
การประนีประนอมยอมความกับลูกหนี้ การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน หรือดำเนินการยื่นคำร้องขอฟื้นฟูกิจการของลูกหนี้
กระทำการทั้งปวงที่เกี่ยวกับ หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์
เช่น การให้เช่า ให้เช่าซื้อ ขายลูกหนี้
ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา และนำอสังหาริมทรัพย์รอการขายไปร่วมลงทุนกับผู้ลงทุนรายอื่น
หรือบริษัทอื่น ตามประกาศของ ธปท.

กลยุทธ์การแข่งขัน

เนื่องจากการบริหารสินทรัพย์ด้อยคุณภาพ ซึ่งเป็นวัตถุประสงค์และนโยบายหลักของบริษัทฯ ประกอบ
ด้วยการดำเนินการที่หลากหลายแต่โดยส่วนใหญ่จะเป็นการรับโอนทรัพย์สินเพื่อชำระหนี้ ดังนั้นบริษัทฯ
จึงได้เตรียมการสำหรับการบริหารจัดการทรัพย์สินดังกล่าวไว้ โดยมีเป้าหมายหลัก คือ
การขายทรัพย์สินที่ได้รับโอนมาให้แก่บุคคล ภายนอกที่สนใจทั่วไป
ซึ่งกลยุทธ์การดำเนินงานที่ได้วางไว้ เพื่อให้การขายทรัพย์สินของบริษัทฯ
กระทำได้อย่างมีประสิทธิภาพ และสามารถแข่งขันกับคู่แข่งในตลาดอสังหาริมทรัพย์ได้ คือ
การว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ
เพื่อทำหน้าที่จัดเก็บข้อมูลทรัพย์สินที่จะขาย กำหนดราคาขาย บริหารทรัพย์สินขนาดใหญ่ที่มีมูลค่าสูง
รวมทั้งพิจารณาแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

กลุ่มลูกค้าเป้าหมาย

บริษัทฯ กำหนดกลุ่มลูกหนี้ที่บริษัทฯ มีโอกาสรับชำระหนี้ค่อนข้างสูงดังต่อไปนี้

1. ลูกหนี้ที่ยังประกอบกิจการอยู่และมีศักยภาพพอที่จะชำระหนี้ได้

2. ลูกหนี้ที่มีหลักประกันคุ้มมูลหนี้มาก

3. ลูกหนี้ที่ถูกฟ้องร้องคดีและศาลมีคำพิพากษาแล้ว

การจำหน่ายและช่องทางการจำหน่าย แบ่งเป็น 2 กรณี ดังนี้

1. ลูกหนี้ด้อยคุณภาพ

1.1 วิเคราะห์และจัดแยกประเภทของลูกหนี้

1.2 บริษัทฯ รับโอนสินทรัพย์ด้อยคุณภาพจากกลุ่มธนชาต
เพื่อนำมาบริหารและติดตามหนี้ค้างชำระเพื่อให้ลูกหนี้อยู่ในฐานะที่จะสามารถชำระหนี้ได้ภายในระยะเวลาที่กำหนด
รวมถึงสามารถดำเนินกิจการเดิม หรือกิจการใหม่ได้ต่อไป
หรือสมควรที่จะจำหน่ายทรัพย์สินเพื่อนำมาชำระหนี้คืน

1.3 ลูกหนี้ที่ไม่มีความสามารถชำระคืนหนี้ หรือไม่สามารถแก้ไขหนี้ได้
จะดำเนินการตามขั้นตอนของกฎหมายเร็วที่สุด

2. ทรัพย์สินรอการขายด้อยคุณภาพ

บริษัทฯ ได้ว่าจ้างให้ บริษัท แปลน เอสเตท จำกัด
เป็นผู้ดำเนินการบริหารทรัพย์สินทั้งหมดของบริษัทฯ โดยมีวิธีบริหารจัดการดังนี้

2.1 จัดหาพันธมิตร (Partner) ร่วมลงทุนและพัฒนาทรัพย์สิน

2.2 จัดกลุ่มทรัพย์สินเป็นทรัพย์สินเกรด A, B, หรือ C เพื่อช่วยให้ง่ายต่อการจัดการและการขาย

2.3 จัดทำ Package ของทรัพย์สินให้มี Value-Added เพิ่มขึ้น
โดยการประสานร่วมมือกับกลุ่มบริษัทในเครือ ในรูปแบบของการประกันภัย การประกันชีวิต
หรือการให้สินเชื่อในอัตราดอกเบี้ยต่ำ เป็นต้น

2.4 เพิ่มช่องทางในการจัดจำหน่าย เช่น ผ่านนายหน้าหรือตัวแทน
จัดหาและติดต่อกับบริษัทเอกชนที่ดำเนินการจัดประมูลขายหลักทรัพย์ การขายร่วม (Cross
Selling) และอินเตอร์เน็ต (Internet)

2.5 ส่งเสริมการขาย โดยการจัดหา และเลือกสื่อที่มีประโยชน์ต่อการจำหน่าย
รวมถึงการเข้าถึงกลุ่มเป้าหมายให้ได้มากที่สุด

สภาพการแข่งขันในอุตสาหกรรม

เนื่องจากบริษัทฯ ได้รับโอนสินทรัพย์ด้อยคุณภาพจากสถาบันการเงิน โดยเฉพาะกลุ่มธนชาตเป็นหลัก
ดังนั้น ภาวะการแข่งขันในทางการตลาดกับบริษัทบริหารสินทรัพย์รายอื่น หรือสถาบันการเงิน
หรือกองทุนอื่น ๆ จึงไม่มีการเปรียบเทียบสภาพการแข่งขันในอุตสาหกรรม
เนื่องจากไม่มีคู่แข่งขันทางตรง อย่างไรก็ตาม บริษัทฯ จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะทางการเงินของลูกหนี้ว่าสมควรจะปรับปรุงโครงสร้างหนี้
หรือควรจำหน่ายทรัพย์สินเพื่อชำระหนี้ ทั้งนี้
โดยคำนึงถึงความเป็นไปได้ในการดำเนินกิจการต่อไปของลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน เพื่อทำให้สินทรัพย์ด้อย
คุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

ปัจจัยที่มีผลกระทบต่อโอกาสหรือข้อจำกัดในการประกอบธุรกิจการเงินของกลุ่มธนชาต

ในปี 2551 เงินให้สินเชื่อภาคเอกชนของสถาบันการเงินขยายตัวร้อยละ 9.3 เพิ่มขึ้นจากร้อยละ
4.0 ในปีที่แล้ว สินเชื่อขยายตัวในช่วงครึ่งปีแรก แต่กลับชะลอตัวในครึ่งปีหลัง
อันเนื่องมาจากการชะลอตัวของอุปสงค์ทั้งจากภายในและนอกประเทศ
ทำให้ความต้องการสินเชื่อมีแนวโน้มลดลง
อีกทั้งธนาคารพาณิชย์มีความเข้มงวดในการปล่อยสินเชื่อมากขึ้น
เพื่อป้องกันการเพิ่มขึ้นของหนี้ที่ไม่ก่อให้เกิดรายได้

ด้านสินเชื่อเช่าซื้อในปี 2551 ได้รับผลกระทบจากภาวะเศรษฐกิจที่ชะลอตัว
และราคาน้ำมันที่ปรับเพิ่มสูงขึ้น ส่งผลให้ความต้องการซื้อรถยนต์และรถจักรยานยนต์ลดลง
ส่งผลให้ยอดจำหน่ายรถยนต์และสินเชื่อเช่าซื้อในปี 2551 ชะลอตัวเล็กน้อยจากปี 2550

นอกจากปัจจัยด้านเศรษฐกิจและการเมืองแล้วการเปลี่ยนแปลงกฎเกณฑ์ของทางการบางประเด็นถือเป็นอุปสรรคในการประกอบธุรกิจธนาคารพาณิชย์ในระยะสั้น
แต่จะส่งผลให้เกิดความแข็งแกร่งทางการเงินและความเป็นมาตรฐาน
สากลของระบบธนาคารพาณิชย์ไทยในระยะยาว ไม่ว่าจะเป็น พ.ร.บ.ธุรกิจสถาบันการเงิน
ซึ่งจะมีการกำหนดในเรื่องเกณฑ์การกำกับแบบรวมกลุ่ม BASEL II รวมถึง มาตรฐานการบัญชีสากล
ฉบับที่ 39 (IAS 39) และ พ.ร.บ.สถาบันคุ้มครองเงินฝาก ซึ่งมีผลต่อการดำเนินธุรกิจ
รวมถึงการตั้งสำรองของธนาคารพาณิชย์ เป็นต้น

อย่างไรก็ตาม กฎเกณฑ์ที่ทางการนำมาประกาศใช้บังคับกับธนาคารพาณิชย์
แต่มิได้มีผลบังคับใช้กับสถาบันการเงินประเภทอื่น ๆ
ถือเป็นอุปสรรคที่สำคัญในการประกอบธุรกิจธนาคารพาณิชย์
เนื่องจากทำให้ความสามารถในการแข่งขันของธนาคารพาณิชย์ลดลง
ปัจจุบันมีธุรกิจหลายประเภทที่ให้บริการทางการเงินใกล้เคียงกับธนาคารพาณิชย์ เช่น Non-bank
ซึ่งบริษัทต่าง ๆ เหล่านี้จะสามารถทำธุรกรรมการเงินบางอย่างได้
ขณะที่ธนาคารพาณิชย์ไม่สามารถทำได้เนื่องจากติดเงื่อนไขของทางการ เช่น
การที่ธนาคารธนชาตถูกควบคุมระดับของเงินกองทุน
ทำให้ธนาคารธนชาตมีความยืดหยุ่นในการปล่อยสินเชื่อได้น้อยกว่าบริษัทแฟคตอริ่งซึ่งไม่ถูกควบคุมในเรื่องระดับของเงินกองทุน
หรือหลักเกณฑ์การดำรงเงินกองทุนต่อสินทรัพย์เสี่ยง (BIS) เป็นต้น

อย่างไรก็ดี พ.ร.บ. ธุรกิจสถาบันการเงิน มีข้อกำหนดให้การประกอบธุรกิจทางการเงิน
ที่มีผลกระทบต่อระบบเศรษฐกิจของประเทศโดยรวม
และมิได้มีกฎหมายที่ควบคุมการประกอบธุรกิจดังกล่าวเป็นการเฉพาะ ธปท.
อาจเสนอให้มีการตรากฎหมาย เพื่อกำหนดให้การประกอบธุรกิจประเภทนั้นอยู่ภายใต้บังคับของ
พ.ร.บ. ธุรกิจสถาบันการเงินทั้งหมดหรือบางส่วนได้ ซึ่งจะทำให้ Non-bank
ที่เข้าเงื่อนไขดังกล่าว อาจอยู่ภายใต้การควบคุมของ ธปท ได้

ในส่วนของปัจจัยที่เกื้อหนุนการดำเนินธุรกิจของธนาคารพาณิชย์ในปี 2551 ที่สำคัญมีดังนี้

- การเร่งเบิกจ่ายงบประมาณภาครัฐ และระดับราคาสินค้าเกษตรที่ปรับเพิ่มสูงขึ้น
ช่วยพยุงให้เศรษฐกิจไทยยังคงขยายตัว แม้ว่าอาจจะชะลอตัวจากปีก่อนก็ตาม

- การอนุญาตให้ธนาคารพาณิชย์สามารถทำธุรกรรมทางการเงินได้หลากหลายมากขึ้น เช่น

-   การผ่อนคลายระเบียบการฝากเงินและการโอนเงินตราต่างประเทศ
    ทำให้ธนาคารพาณิชย์สามารถรับฝากเงินในรูปของเงินตราต่างประเทศได้

-   การอนุญาตให้ธนาคารพาณิชย์สามารถออกตั๋วแลกเงิน
    ซึ่งช่วยลดต้นทุนทางการเงินให้กับธนาคารพาณิชย์
    และเป็นการเพิ่มช่องทางในการลงทุนให้กับผู้ออม เป็นต้น

- การเพิ่มสัดส่วนการถือหุ้นของนักลงทุนต่างชาติ ซึ่งเป็นการช่วยเพิ่มความแข็งแกร่งทางการเงิน
และเพิ่มศักยภาพในการแข่งขันให้กับสถาบันการเงินไทย จากการถ่ายทอดเทคโนโลยี ผลิตภัณฑ์
และบริการทางการเงิน เพื่อรองรับการเปิดเสรีทางการเงินในอนาคต

สภาพการแข่งขันในอุตสาหกรรม

ในปี 2551 มีจำนวนธนาคารพาณิชย์ทั้งระบบมีทั้งสิ้น 34 แห่ง
โดยแบ่งแยกเป็นธนาคารพาณิชย์จดทะเบียนในประเทศไทยทั้งสิ้น 18 แห่ง
และจำนวนสาขาธนาคารต่างประเทศอีกจำนวน 16 แห่ง โดยมีจำนวนคงที่เท่ากับปี 2550

หากพิจารณายอดเงินรับฝากของธนาคารพาณิชย์รวมทั้งระบบเท่ากับ 7,156,292 ล้านบาท
แยกเป็นสัดส่วนของธนาคารพาณิชย์จดทะเบียนในประเทศไทยจำนวน 6,649,283 ล้านบาท
หรือคิดเป็นร้อยละ 92.9 และเป็นยอดเงินรับฝากของสาขาธนาคารต่างประเทศอีกจำนวน
507,009 ล้านบาท หรือคิดเป็นร้อยละ 7.1

ในส่วนของเงินให้สินเชื่อสุทธิของธนาคารพาณิชย์รวมทั้งระบบเท่ากับ 7,549,404 ล้านบาท
เป็นยอดเงินให้สินเชื่อสุทธิของธนาคารพาณิชย์จดทะเบียนในประเทศไทยจำนวน 6,849,530
ล้านบาท หรือคิดเป็นร้อยละ 90.7
และเป็นยอดเงินให้สินเชื่อสุทธิของสาขาธนาคารต่างประเทศอีกจำนวน 699,784 ล้านบาท
หรือคิดเป็นร้อยละ 9.3 จากยอดเงินให้สินเชื่อสุทธิ โดยมีสัดส่วนใกล้เคียงกับปีที่ผ่านมา

นอกเหนือจากภาวะการแข่งขันในกลุ่มธนาคารพาณิชย์แล้ว ยังมีการแข่งขันในระบบการเงิน เช่น
สถาบันการเงินที่มิใช่ธนาคารพาณิชย์ ตลาดเงินและตลาดทุน ธนาคารเฉพาะกิจของภาครัฐ
ซึ่งมีบทบาทต่อระบบเศรษฐกิจมากขึ้น อันเป็นผลมาจากการเปลี่ยนแปลงกฎเกณฑ์ทางการ
ให้มีความยืดหยุ่นและรองรับการเปิดเสรีทางการเงินที่จะเกิดขึ้นในอนาคต
ซึ่งจากภาวะการแข่งขันที่เพิ่มขึ้นดังกล่าวทำให้ธนาคารพาณิชย์พยายามสร้างความแตกต่างโดยใช้กลยุทธ์การแข่งขันที่ไม่ใช่ราคา
เช่น การพัฒนาผลิตภัณฑ์ทางการเงินให้มีความหลากหลาย การพัฒนาช่องทางการให้บริการ
การพัฒนาคุณภาพการบริการ รวมถึงการสร้างพันธมิตรในกลุ่มธุรกิจการเงิน ทั้งนี้
เพื่ออำนวยความสะดวกและตอบสนองต่อทุกความต้องการทางการเงินของลูกค้า
อีกทั้งได้มีการมุ่งเน้นการสร้างภาพลักษณ์องค์กรมากขึ้น
ผ่านการโฆษณาประชาสัมพันธ์และการเพิ่มโครงการด้านความรับผิดชอบต่อสังคมและสิ่งแวดล้อม
(Corporate Social Responsibility: CSR)
นอกเหนือไปจากการแข่งขันด้านอัตราดอกเบี้ยซึ่งเป็นกลยุทธ์หลักของธนาคารพาณิชย์

ในปี 2551 เงินรับฝากของสถาบันการเงินไทยขยายตัวร้อยละ 8.3 จากระยะเดียวกันปีก่อน
โดยเงินฝากชะลอตัวในครึ่งปีแรก เนื่องจากผู้ลงทุนย้ายการลงทุนไปยังตราสารประเภทอื่น
และมีแนวโน้มปรับสูงขึ้นในช่วงครึ่งหลังของปีจากการโยกย้ายเงินกลับ ทั้งนี้
หากพิจารณาตั๋วแลกเงินรวมกับเงินฝากของสถาบันการเงินไทย จะพบว่าขยายตัวเพิ่มขึ้นร้อยละ 8.9

การแข่งขันด้านการปล่อยสินเชื่อของธนาคารพาณิชย์พบว่า
ธนาคารพาณิชย์ยังคงใช้กลยุทธ์การแข่งขันทั้งด้านอัตราดอกเบี้ยและด้านบริการเป็นสำคัญ โดยในปี
2551 เงินให้สินเชื่อภาคเอกชนของสถาบันรับฝากเงินขยายตัวร้อยละ9.3 ในช่วงเดียวกันของปีก่อน
โดยสินเชื่อของสถาบันรับฝากเงินเพิ่มขึ้นในช่วง 3 ไตรมาสแรก
แต่กลับชะลอลงในช่วงไตรมาสสุดท้าย ตามสภาวะเศรษฐกิจที่อ่อนตัวลง
โดยเป็นการชะลอตัวของสินเชื่อที่ให้แก่ภาคธุรกิจเป็นสำคัญ ชะลอตัวจากปีก่อน
สอดคล้องกับภาวะเศรษฐกิจที่ชะลอตัวลงและความกังวลต่อความสามารถในการชำระหนี้

ในส่วนของอัตราดอกเบี้ยในปี 2551 นั้น
ธนาคารพาณิชย์ได้มีทิศทางการเปลี่ยนแปลงของอัตราดอกเบี้ยเงินฝากและเงินให้สินเชื่อสอดคล้องกับทิศทางอัตราดอกเบี้ยนโยบายของ
ธปท. โดยในช่วงครึ่งปีแรก ธปท.ได้คงอัตราดอกเบี้ยนโยบายไว้ที่ 3.25
และปรับตัวเพิ่มขึ้นในช่วงไตรมาสที่ 3 เนื่องจากความเสี่ยงทางด้านเงินเฟ้อเพิ่มขึ้น แต่ทั้งนี้ ธปท.
ก็ได้มีการลดอัตราดอกเบี้ยนโยบายในช่วงสิ้นปีมาอยู่ที่ร้อยละ 2.75 ทำให้ ณ สิ้นปี 2551
อัตราดอกเบี้ยเงินฝากประจำ 1 ปี ปรับลดลงจากร้อยละ 2.25 – 2.375 มาอยู่ที่ร้อยละ 1.75 –
2.0

ขณะที่อัตราดอกเบี้ยเงินให้สินเชื่อมีการปรับลดลงเพียงร้อยละ 0.125 จากสิ้นปี 2550
มาอยู่ที่ร้อยละ 6.75 ณ สิ้นปี 2551
ส่วนหนึ่งเป็นผลมาจากความเสี่ยงด้านเศรษฐกิจและธุรกิจที่ยังคงอยู่ในระดับสูง
ส่งผลให้ส่วนต่างอัตราดอกเบี้ยเงินฝากและเงินให้สินเชื่อปรับเพิ่มจากร้อยละ 4.5 – 4.625
มาอยู่ที่ร้อยละ 4.75 – 5.0

ขนาดของบริษัทเมื่อเทียบกับคู่แข่ง

ในปี 2551 ธนาคารธนชาตมีสินทรัพย์ทั้งสิ้น 368,272 ล้านบาท เพิ่มขึ้นจากปีก่อน 77,174
ล้านบาท หรือคิดเป็นร้อยละ 26.5 โดยธนาคารธนชาตมีขนาดสินทรัพย์เป็นอันดับที่ 8
จากจำนวนธนาคารพาณิชย์จดทะเบียนในประเทศไทยทั้งสิ้น 18 แห่ง
โดยธนาคารธนชาตมีส่วนแบ่งทางการตลาดด้านเงินฝากรวมกับเงินกู้ระยะสั้นคิดเป็นร้อยละ 4.81
ของยอดเงินฝากในระบบธนาคารพาณิชย์ โดยมียอดเงินฝากทั้งสิ้น 318,760 ล้านบาท เป็นอันดับที่
8 จากจำนวนธนาคารพาณิชย์จดทะเบียนในประเทศไทย ในส่วนด้านเงินให้สินเชื่อ
ธนาคารธนชาตมียอดเงินให้สินเชื่อจำนวน 272,925 ล้านบาท
โดยส่วนแบ่งทางการตลาดด้านเงินให้สินเชื่อคิดเป็นร้อยละ 4.67
ของยอดเงินให้สินเชื่อในระบบธนาคารพาณิชย์ ซึ่งเป็นอันดับที่ 8
จากจำนวนธนาคารพาณิชย์จดทะเบียนในประเทศไทย

  แนวโน้มการแข่งขันในอนาคต

จากการถดถอยของภาวะเศรษฐกิจโลก สถานการณ์ภายใน
และราคาน้ำมันของตลาดโลกที่ลดลงในช่วงปลายปี 2551
ทำให้มีการคาดการณ์เกี่ยวกับเศรษฐกิจไทยในปี 2552 ว่ามีแนวโน้มที่จะขยายตัวในอัตราที่ต่ำ
และเงินเฟ้อมีแนวโน้มอยู่ในระดับต่ำ
แต่อย่างไรก็ตามยังมีปัจจัยบวกจากมาตรการทางการคลังในการกระตุ้นเศรษฐกิจ
ไม่ว่าจะเป็นการใช้จ่ายภาครัฐ การให้เงินสนับสนุนการสินเชื่อ
การลดหรือให้สิทธิประโยชน์ทางภาษีเพื่อช่วยผู้บริโภคและผู้ประกอบการวิสาหกิจขนาดกลางและขนาดย่อม
(SMEs)

ปัจจัยต่างๆ เหล่านี้ ส่งผลให้สถาบันการเงินมีแนวโน้มที่จะมีสภาพคล่องเพิ่มมากขึ้น
อันเนื่องมาจากปัจจัยทางด้านเงินฝากคาดว่าจะขยายตัวเพิ่มขึ้น
และด้านสินเชื่อคาดว่าน่าจะชะลอตัวลง ทั้งนี้ ขึ้นอยู่กับนโยบายการกระตุ้นสินเชื่อของภาครัฐ

โดยแนวโน้มเงินฝากในปี 2552 คาดว่าจะปรับเพิ่มสูงขึ้น
อันเนื่องมาจากการเคลื่อนย้ายการลงทุนจากแหล่งอื่นซึ่งมีความเสี่ยงสูงว่าจะกลับเข้ามาฝากในสถาบันการเงิน
ทั้งนี้ รูปแบบในการฝากเงินหรือรูปแบบการลงทุนของ
ผู้ออมเงินจะเปลี่ยนแปลงไป โดยผลิตภัณฑ์ทางการเงินที่คล้ายเงินฝาก เช่น ตั๋วแลกเงิน กองทุนรวม
และประกันชีวิตผ่านช่องทางของธนาคาร (Bancassuance)
ซึ่งมีความเสี่ยงไม่สูงมากนักจะได้รับความนิยมเพิ่มมากขึ้น

ขณะที่แนวโน้มการปล่อยสินเชื่อในปี 2552 คาดว่าจะชะลอตัวลง ทั้งสินเชื่อภาคธุรกิจและครัวเรือน
ซึ่งรวมไปถึงสินเชื่ออสังหาริมทรัพย์ และสินเชื่อเช่าซื้อ
อันเนื่องจากภาวะเศรษฐกิจที่ถดถอยส่งผลให้ความต้องการใช้สินเชื่อมีแนวโน้มลดลงประกอบกับธนาคารพาณิชย์มีความระมัดระวังในการปล่อยสินเชื่อเพิ่มมากขึ้น
โดยธนาคารพาณิชย์รัฐและธนาคารเฉพาะกิจจะเพิ่มบทบาทในการปล่อยสินเชื่อมากขึ้น
ตามนโยบายการกระตุ้นเศรษฐกิจของภาครัฐ

อย่างไรก็ตามผลกระทบจากภาวะเศรษฐกิจโลก
ยังคงเป็นปัจจัยสำคัญที่ส่งผลต่อความเชื่อมั่นของผู้บริโภคและนักลงทุนในการดำเนินธุรกิจ
โดยเฉพาะอุตสาหกรรมที่ผลิตเพื่อการส่งออก สะท้อนได้จากสัญญาณการอ่อนตัวของตลาดแรงงาน
ที่มีอัตราการว่างงานในช่วงปลายปีเพิ่มมากขึ้น
ส่งให้ธนาคารพาณิชย์รักษาส่วนต่างระหว่างอัตราดอกเบี้ยเงินฝากและเงินให้สินเชื่อไว้เพื่อรักษาระดับของรายได้จากดอกเบี้ย

นอกจากนี้ ธนาคารพาณิชย์ต่างๆ ยังคงมุ่งเน้นการสร้างความเชื่อมั่นให้กับลูกค้า
ผ่านการโฆษณาประชาสัมพันธ์ ตลอดจนการสร้างความเชื่อมั่นให้กับผู้ถือหุ้น และสังคม
ด้วยการมุ่งเน้นด้านธรรมาภิบาล
และโครงการด้านความรับผิดชอบต่อสังคมและสิ่งแวดล้อมให้มากยิ่งขึ้น

การจัดหาผลิตภัณฑ์หรือบริการ

แหล่งที่มาของเงินทุน

แหล่งที่มาของเงินทุนของธนาคารธนชาต นอกจากจะได้จากเงินกองทุน ซึ่งได้แก่
ทุนที่ออกและเรียกชำระแล้ว ซึ่งในปี 2551 มีจำนวน 17,346 ล้านบาท
รวมถึงสำรองตามกฎหมายและกำไรสะสมแล้ว
แหล่งเงินทุนที่สำคัญของธนาคารธนชาตยังได้จากแหล่งที่มาที่สำคัญอีก 2 แห่ง คือ

1. เงินฝาก ณ สิ้น ปี 2551 มีจำนวน 270,832 ล้านบาท เพิ่มขึ้นจาก 189,086 ล้านบาท ณ
สิ้นปี 2550

2. เงินกู้ยืม จำนวน 62,288 ล้านบาท แบ่งเป็นแหล่งเงินทุนที่ได้จากเงินกู้ยืมระยะสั้นจำนวน
47,928
ล้านบาท ส่วนใหญ่เป็นการเพิ่มขึ้นจากตั๋วแลกเงินระยะสั้น
เนื่องจากธนาคารธนชาตเพิ่มช่องทางในการออมเงินให้ลูกค้าด้วยการออกตั๋วแลกเงินระยะสั้น
และเงินกู้ยืมระยะยาวจำนวน 14,360 ล้านบาท โดยในระหว่างไตรมาสที่ 2 ปี 2551
ธนาคารได้ออกหุ้นกู้ด้อยสิทธิไม่มีหลักประกันจำนวน 5,000 ล้านบาท อายุ 7 ปี
อัตราดอกเบี้ยเฉลี่ยร้อยละ 5.61
เพื่อรองรับการขยายตัวของเงินให้สินเชื่อที่เติบโตอย่างต่อเนื่องในอนาคต

ตารางแสดงแหล่งที่มาของเงินทุนที่สำคัญ

(หน่วย : ล้านบาท)

+------------------------------+---------+---------+---------+---------+
| แหล่งที่มาของเงินทุน              |         |         | เปลี่ยนแ  |         |
|                              |         |         | ปลงจากปี |         |
|                              |         |         | 2550    |         |
+------------------------------+---------+---------+---------+---------+
|                              | ปี 2551  | ปี 2550  | ล้านบาท  | ร้อยละ   |
+------------------------------+---------+---------+---------+---------+
| เงินกองทุน                     | 28,247  | 23,661  | 4,586   | 19.38   |
+------------------------------+---------+---------+---------+---------+
| เงินฝาก                       | 270,832 | 189,086 | 81,746  | 43.23   |
+------------------------------+---------+---------+---------+---------+
| เงินกู้ยืม                       | 47,928  | 58,998  | (       | (18.76) |
|                              |         |         | 11,070) |         |
| - เงินกู้ยืมระยะสั้น               | 14,360  | 12,960  |         | 10.80   |
|                              |         |         | 1,400   |         |
| - เงินกู้ยืมระยะยาว              | 62,288  | 71,958  |         | (13.44) |
|                              |         |         | (9,670) |         |
| รวมเงินกู้ยืม                    |         |         |         |         |
+------------------------------+---------+---------+---------+---------+
| รวมแหล่งที่มาของเงินทุน           | 361,367 | 284,705 | 76,662  | 26.93   |
+------------------------------+---------+---------+---------+---------+

นโยบายอัตราดอกเบี้ยเงินฝาก

ธนาคารธนชาตมีนโยบายในการกำหนดอัตราดอกเบี้ยเงินรับฝาก โดยพิจารณาปัจจัยด้านสภาพคล่อง
ความต้องการในการใช้เงินสินเชื่อ นโยบายในการบริหารความเสี่ยงด้านอัตราดอกเบี้ย
และความเสี่ยงด้านสภาพคล่อง นอกจากนี้ ยังพิจารณาปัจจัยภายนอกต่างๆ ประกอบ เช่น
อัตราเงินเฟ้อ ภาวะเศรษฐกิจของประเทศ
อัตราผลตอบแทนและอัตราดอกเบี้ยรวมของตลาดโดยรวม เป็นต้น

การจัดหาเงินทุน หรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

ณ สิ้น ปี 2551 ธนาคารธนชาตได้ให้กู้ยืมแก่บริษัทใหญ่ บริษัทย่อย
และบริษัทที่เกี่ยวข้องกันเฉพาะในกลุ่มธนชาต ดังนี้

1. ผู้ถือหุ้นรายใหญ่ (บริษัท ทุนธนชาต จำกัด (มหาชน) “ทุนธนชาต”)

จากการที่ทุนธนชาตและธนาคารธนชาต
ร่วมกันประกาศแผนปรับโครงสร้างการประกอบธุรกิจฯทุนธนชาต
จึงมีข้อจำกัดในการจัดหาแหล่งเงินทุน
เนื่องจากได้มีการโอนเงินรับฝากทั้งหมดมายังธนาคารธนชาตตั้งแต่ปี 2549 ถึงแม้ว่าบริษัท
ทุนธนชาต จำกัด (มหาชน)
จะยังมียอดเงินให้สินเชื่อเช่าซื้อเดิมที่คงค้างส่วนที่เหลือและยังคงได้รับชำระคืนเป็นงวดๆ
ตามสัญญาอยู่ ดังนั้น ธนาคารธนชาตจึงต้องให้ทุนธนชาตกู้ยืมเงิน
เพื่อชดเชยข้อจำกัดในการหาแหล่งเงินทุนดังกล่าว
โดยในปีที่ผ่านมาได้มีการทยอยชำระคืนเงินกู้ให้แก่ธนาคารธนชาตทำให้ ณ สิ้น ปี 2551
มียอดเงินกู้คงค้างจำนวน 4,500 ล้านบาท ลดลงจาก 12,500 ล้านบาท ณ สิ้นปี 2550

2. บริษัท ธนชาตกรุ๊ป ลีสซิ่ง จำกัด (บริษัทย่อยของธนาคารธนชาต)

ธนาคารธนชาตให้กู้ยืมแก่บริษัทฯ
เพื่อใช้ในการให้เช่าซื้อรถยนต์ทุกประเภทตามนโยบายธุรกิจของกลุ่ม
ธนชาต โดย ณ สิ้น ปี 2551 มียอดเงินกู้คงค้างจำนวน 3,645 ล้านบาท ลดลงจาก 4,000
ล้านบาท ณ สิ้นปี 2550

3. บริษัท ที ลีสซิ่ง จำกัด (บริษัทย่อยของธนาคารธนชาต)

ธนาคารธนชาตให้กู้ยืมแก่บริษัทฯ เพื่อใช้ในการให้เช่าซื้อรถยนต์เพื่อการพาณิชย์ทุกประเภท
และรถยนต์นั่งส่วนบุคคลไม่เกิน 7 คน รวมทั้งรถจักรยานยนต์ ตามการอนุญาตจาก ธปท. เมื่อวันที่
5 กรกฎาคม 2550 โดยอนุญาตให้บริษัทฯ ประกอบธุรกิจให้เช่าซื้อรถจักรยานยนต์แทนบริษัท
ธนชาตกรุ๊ป ลีสซิ่ง จำกัด และสิ้นปี 2551 มียอดเงินกู้
คงค้างจำนวน 824 ล้านบาท เพิ่มขึ้นจาก 294 ล้านบาท ณ สิ้นปี 2550

4. บริษัทบริหารสินทรัพย์ เอ็น เอฟ เอส จำกัด (บริษัทย่อยของทุนธนชาต)

ธนาคารธนชาตให้กู้ยืมแก่บริษัทฯ เป็นการให้กู้ยืมเพื่อใช้ในการรับซื้อสินทรัพย์ด้อยคุณภาพของกลุ่ม
ธนชาตมาบริหาร โดย ณ สิ้น ปี 2551 มียอดเงินกู้คงค้างจำนวน 3,650 ล้านบาท ลดลงจาก
4,250 ล้านบาท ณ สิ้นปี 2550

โดยยอดเงินกู้ยืมคงค้างแก่กลุ่มธนชาตดังกล่าว เป็นจำนวนทั้งสิ้น 12,619 ล้านบาท คิดเป็นร้อยละ
4.8 ของยอดเงินให้กู้ยืมทั้งหมด ณ สิ้น ปี 2551
โดยทั้งหมดเป็นการให้กู้ยืมเงินภายใต้การอนุญาตจาก ธปท.

นโยบายการให้สินเชื่อและหลักประกันในการให้สินเชื่อ

ธนาคารธนชาตเน้นการให้สินเชื่อในส่วนของผู้ถือหุ้นรายใหญ่ควบคู่กับการเป็นที่ปรึกษาทางการเงินแก่ผู้ประกอบการขนาดกลางและขนาดใหญ่ที่มีศักยภาพในอุตสาหกรรมเป้าหมาย
(Target Sectors) และมีการขยายตัวอย่างต่อเนื่อง เช่น โรงแรม โรงพยาบาล เป็นต้น
โดยพิจารณาจากความสามารถในการดำเนินงานที่ผ่านมา ความเชี่ยวชาญในธุรกิจ
และความสามารถในการชำระหนี้เป็นหลัก นอกจากนี้
ธนาคารธนชาตยังให้ความสำคัญในการพิจารณาหลักประกัน
โดยการพิจารณาจากคุณภาพและสภาพคล่องของหลักประกัน

การบริหารความเสี่ยงจากการให้สินเชื่อ

ในการพิจารณาสินเชื่อรายใหญ่แต่ละราย
ฝ่ายสินเชื่อและวิเคราะห์สินเชื่อของธนาคารธนชาตจะร่วมกันประเมินคุณภาพด้านเครดิตของลูกค้า
ทั้งความสามารถในการดำเนินงานและความสามารถในการชำระหนี้ผ่านการจัดทำ Loan Rating
ในขณะเดียวกัน ธนาคารธนชาตใช้ RAROC Model
เป็นเกณฑ์ในการพิจารณาผลตอบแทนจากการให้สินเชื่อ
ซึ่งผลตอบแทนที่ได้รับจะสอดคล้องกับความเสี่ยงในการให้บริการสินเชื่อของลูกค้าแต่ละราย
ในการพิจารณาสินเชื่อรายย่อย ธนาคารธนชาตประเมินคุณภาพด้านเครดิตของลูกค้า
ทั้งความสามารถในการชำระหนี้ผ่านการจัดทำ Credit Scoring โดยการกำหนด Credit
Scoring เกิดจากการวิเคราะห์ประวัติการชำระเงินของลูกค้ารายย่อยทั้งหมด ซึ่ง Credit
Scoring จะมีการปรับปรุงอย่างต่อเนื่องโดยฝ่ายงานวิเคราะห์ความเสี่ยงทางเครดิต

 นโยบายการควบคุมดูแล การอนุมัติการให้กู้ยืม และการติดตามลูกหนี้

ธนาคารธนชาตมีนโยบายการควบคุมดูแลการปฏิบัติงาน
โดยจัดทำนโยบายและแนวทางทางด้านเครดิต
และกำหนดวงเงินอนุมัติของลูกค้าแต่ละรายที่เข้มงวดกว่าเกณฑ์ ธปท. กำหนดในการอนุมัติสินเชื่อ
กำหนดให้ฝ่ายสินเชื่อและฝ่ายวิเคราะห์สินเชื่อดำเนินการพิจารณาคำขอสินเชื่อของลูกค้าอย่างเป็นอิสระด้วยความรู้และความเชี่ยวชาญของเจ้าหน้าที่แต่ละฝ่าย
จะต้องผ่านการนำเสนอต่อคณะกรรมการพิจารณาสินเชื่อเพื่อพิจารณาอนุมัติสินเชื่อ
ซึ่งมีเครื่องมือในการช่วยตัดสินใจ ได้แก่ RAROC Model, Credit Scoring และ Loan
Rating

หลังจากการพิจารณาสินเชื่อ ธนาคารธนชาตมีหน่วยตรวจสอบสินเชื่อ ทำหน้าที่ตรวจสอบข้อมูลลูกค้า
และรายงานการติดต่อกับลูกค้าอย่างสม่ำเสมอ นอกจากนี้ ยังมีการประชุม Watch List
Committee ทุกเดือน และมีการทบทวนคุณภาพลูกค้าปีละ 1 ครั้ง เพื่อติดตามการใช้วงเงินสินเชื่อ
การปฏิบัติตามข้อตกลง ภาวะธุรกิจ รวมถึงเหตุการณ์ต่าง ๆ
ที่จะมีผลกระทบต่อการดำเนินธุรกิจของลูกค้าเพื่อป้องกันการเกิดหนี้ด้อยคุณภาพ

ความสามารถในการดำรงเงินกองทุน

ธนาคารธนชาตมีนโยบายที่จะดำรงอัตราส่วนเงินกองทุนต่อสินทรัพย์เสี่ยงให้เพียงพอที่จะรองรับความเสี่ยงในการดำเนินธุรกิจ
และความผันผวนที่อาจจะเกิดขึ้นจากปัจจัยต่าง ๆ
รวมทั้งยังมีนโยบายที่จะดำรงอัตราเงินกองทุนต่อสินทรัพย์เสี่ยงให้สูงกว่าเกณฑ์ที่ ธปท. กำหนด โดย
ธปท.
ได้กำหนดให้ธนาคารพาณิชย์ต้องดำรงอัตราส่วนเงินกองทุนทั้งหมดต่อสินทรัพย์เสี่ยงไม่ต่ำกว่าร้อยละ
8.50 โดยมีอัตราส่วนเงินกองทุนชั้นที่ 1
ต่อสินทรัพย์เสี่ยงหลังจัดสรรกำไรของธนาคารไม่ต่ำกว่าร้อยละ 4.25

ทั้งนี้ ณ สิ้น ปี 2551 ธนาคารธนชาตมีอัตราส่วนเงินกองทุนทั้งหมด และเงินกองทุนชั้นที่ 1
ต่อสินทรัพย์เสี่ยงตามเกณฑ์ Basel II คิดเป็นร้อยละ 11.18 และ 8.02 ของสินทรัพย์

สภาพคล่อง

ธนาคารธนชาตมีนโยบายการบริหารสภาพคล่องให้เป็นไปอย่างเหมาะสม
โดยมีวัตถุประสงค์หลักในการดำรงสินทรัพย์สภาพคล่องให้เป็นไปตามหลักเกณฑ์ของ ธปท.
และเพื่อให้มีการบริหารสภาพคล่องและหนี้สินอย่างสมดุล
การบริหารสภาพคล่องของธนาคารธนชาตอยู่ภายใต้การดูแลของคณะกรรมการบริหารสภาพคล่องและอัตราดอกเบี้ย
ซึ่งประกอบด้วย เจ้าหน้าที่บริหารระดับสูงของธนาคารธนชาต
เพื่อทำหน้าที่ในการวางแนวทางการบริหารสินทรัพย์และหนี้สิน
กำหนดแนวทางและทบทวนนโยบายการลงทุนของธนาคารธนชาต
ภายใต้นโยบายความเสี่ยงที่ได้รับอนุมัติจากคณะกรรมการบริหาร และคณะกรรมการธนาคารธนชาต
ซึ่งคณะกรรมการบริหารสภาพคล่องและอัตราดอกเบี้ยนี้จะทำการประชุมกันทุกสัปดาห์
เพื่อพิจารณาความเสี่ยงด้านสภาพคล่อง รายได้ด้านดอกเบี้ยรับและดอกเบี้ยจ่าย
โครงสร้างของสินทรัพย์และหนี้สินทั้งระยะสั้นและระยะยาว ผลกระทบต่อสภาพคล่องของธนาคาร
ธนชาตอันเกิดจากสภาวะเศรษฐกิจการเงินของตลาดเงินและตลาดทุนทั้งภายในและนอกประเทศ
และกฎระเบียบ
ต่าง ๆ ที่ทางการกำหนด รวมทั้งกำหนดนโยบายโครงสร้างอัตราดอกเบี้ย (ทั้งคงที่และลอยตัว)
ให้สัมพันธ์กับโครงสร้างเงินทุนของธนาคารธนชาต นอกจากนี้
ยังมีฝ่ายบริหารความเสี่ยงร่วมดูแลรับผิดชอบในการจัดทำ Interest Rate Gap Analysis และ
Liquidity Gap Analysis เพื่อวัดผลกระทบของอัตราดอกเบี้ยและสภาพคล่อง
และมีการกำหนดเพดานสำหรับการปล่อยสินเชื่อให้กับภาคธุรกิจต่าง ๆ
เพื่อป้องกันผลกระทบที่อาจจะเกิดขึ้นจากการดำเนินธุรกิจ